KUARANTIN 3 HARI UNTUK MENTERI2 TINDAKAN SALAH, MELUASKANNYA KEPADA ORANG AWAM LAGILAH SALAH

Hampir tidak ada pihak yang setuju dengan keputusan Menteri Kesihatan, Dr. Adham Baba melonggarkan tempoh kuarantin bagi menteri-menteri yang pulang dari luar negara daripada 10 hari kepada hanya 3 hari.
Rata-rata mengkritik keputusan itu dan menyifatkan ianya sebagai bukti wujudnya dua set peraturan yang berbeza antara menteri atau golongan orang kayangan dengan rakyat biasa.
Selain itu, keputusan tersebut juga dilihat sebagai petunjuk tidak seriusnya kerajaan untuk menangani Covid19, walaupun dalam masa yang sama PKP dan juga darurat telah dikuatkuasakan.
Ini kerana melonggarkan kuarantin hanya kepada tiga hari bagi menteri-menteri adalah tindakan salah dari segi fakta sains memandangkan tempoh mengeram virus Covid19 adalah 7 hari.
Beberapa kes sewaktu PRN Sabah sebelum ini menunjukkan ada pemimpin politik yang diuji negatif dalam tempoh 3 hari selepas tiba di KLIA, namun kemudiannya didapati positif setelah ujian kali kedua tiga empat selepas itu.
Sehubungan itu, ramai pihak, termasuk beberapa pakar kesihatan sendiri tampil mengkritik Dr. Adham dan menyatakan, daripada memberi kelonggaran itu, lebih baik tiada kurantin terus.
Begitu pun, Dr. Adham yang sebelum ini dikritik kerana memberi petua palsu mengenai air suam boleh membunuh virus Covid19, tetap mempertahankan tindakan melongggarkan tempoh kuarantin atau memberi keistimewaan untuk menteri-menteri itu.
Beliau memberi alasan ia dilaksanakan untuk kepentingan ekonomi.
“Sebelum ini saya dapat mengunci negara, sekarang saya dapat membuka negara.
“Saya harus melakukan sesuatu yang baik untuk negara kita,” katanya.
Bersekali dengan itu, barangkali untuk meredakan kemarahan ramao, Dr. Adham berkata, kelonggaran tiga hari tersebut mungkin akan diperluaskan kepada ahli-ahli perniagaan dan orang awam pada masa akan datang.
“Kita buat pada menteri dulu sebab menteri senang buat perintah sebelum kita buka kepada orang lain seperti ahli perniagaan misalnya,” tambah beliau lagi.
Bagi Dr. Adham, tempoh kuarantin 10 hari telah menjadi penghalang kepada para pelabur juga orang kenamaan asing yang ingin datang ke Malaysia.
“Sebab kerajaan melakukan ini adalah untuk memastikan kita dapat membuka ekonomi kita” tegasnya.
Dengan kenyataan ini, sekali lagi Dr. Adham sekali telah melakukan kesalahan dan tindakan yang bertentangan dengan usaha kerajaan menangani Covid19.
Pergerakan di dalam negeri dengan kunjungan ke luar negara atau melibatkan orang luar masuk ke negara ini haruslah dilihat daripada sudut yang berbeza.
Jika menteri yang diberi kelonggaran kuarantin selama 3 hari pun dianggap berisiko menyebarkan virus Covid19, apatah lagi kalau diperluaskan kepada ahli perniagaan, orang awam dan pelabur dari luar negara.
Kenapa Dr. Adhm tidak mampu melihat dengan lebih jauh soal ini?
Tetapi, jika Dr. Adham terus berdegil dan seolah-olah tidak nampak bahaya penularan Covid19 dengan keputusan yang diambilnya, beliau sebenatnya memang tidak layak memegang jawatan Menteri Kesihatan.
Sudahlah dalam banyak keadaan, kelibatnya lebih banyak hilang daripada dirasakan wujud, sesekali membuat keputusan pula langsung tidak menunjukkan ada kewibawaan.
Bahkan, beliau boleh dianggap sebagai Menteri Kesihatan paling teruk berbanding semua penyandang jawatan tersebut sebelum ini.
Ini bermakna, kempen #AdhamBabaLetakJawatan belum boleh dihentikan, sebaliknya mesti terus diperhebatkan lagi sehingga bukan saja beliau harus ditekan agar berundur, malah kerajaan yang ada ini pun wajib dicampakkan ke dalam longkang melalui kuasa undi yang dimiliki rakyat.
(Shahbudindotcom 11/02/2021)

4.3

6

votes
Article Rating
Kongsikan artikel ini


UMNO NAK TUNGGU APA LAGI, KEMASUKAN GERAKAN KE DALAM PN BUKTI DARURAT INI BERMOTIF POLITIK

Tanpa mengambil kira PKP atau darurat dan di sebalik omongan dirinya tidak berpolitik dan hanya ingin menumpukan kepada usaha melawan Covid19, Muhyiddin Yassin sekali lagi membuktikan bermain politik dan keinginan mengekalkan kuasa memang menjadi keutamaannya.
Jika dalam tempoh PKP sebelum ini, beliau mengambil kesempatan mengukuhkan penguasaannya dalam Bersatu dengan memecat semua penentangnya, termasuk Tun Mahathir Mohamad, kini beliau membawa masuk Gerakan pula menyertai PN.
Kemasukan Gerakan ini dilakukan ketika dalam tempoh PKP 2.0 dan darurat dilaksanakan yang konon ia terpaksa dilakukan bertujuan memastikan keberkesanan usaha kerajaan menangani Covid19.
Sementara tiada sebarang usaha yang nampak berkesan dilakukan dalam tempoh darurat ini untuk memerangi Covid19, yang terbukti dilakukan Muhyiddin akhirnya ialah membawa masuk Gerakan menyertai PN di ketika semua pihak lain diserunya memberi tumpuan memerangi wabak penyakit tersebut.
Dengan kemasukan Gerakan ini, PN sekarang dianggotai lima parti – Bersatu, Pas, Star, Sapp dan Gerakan.
Maka, sahih dan terbuktilah sekarang darurat yang dicadangkan Muhyiddin untuk mendapat perkenaan Agong, selain ketika itu keabsahan dan majoritinya kian menghilang, ia hanya untuk menangani darurat politik dalam dirinya.
Berbeza dengan UMNO, bukan anggota PN tetapi bersama menubuhkan kerajaan PN, di sebalik gembar-gembur meluluskan usul putus hubungan dengan Bersatu serta ingin keluar daripadankerajaan, tetapi bertindak macam siput dengan menangguh-nangguhkan keputusan yang mahu dibuat.
Disebabkan memberi tempoh untuk memuktamadkan usul putus hubungan tersebut dalam Perhimpunan Agung UMNO yang sepatutnya 31 Januari lalu, semuanya jadi tersekat kerana dipintas dengan Muhyiddin lebih dulu mendapat perkenan Agong untuk mengisytiharkan darurat.
Untuk itu, tiada ketahuan bila tarikh sebenar Perhimpunan Agung UMNO akan diadakan selepas ini.
Lebih daripada itu, tindakan Ahli Parlimen UMNO menarik sokongan juga dibuat secara berdikit-dikit seolah-olah selain Tengku Razaleigh Hamzah, Ahmad Jazlan Yaakob dan Nazri Aziz, semua yang lain adalah mereka yang lebih sayangkan jawatan berbanding perjuangan.
Kalau benar sayangkan perjuangan UMNO dan sedar Bersatu ingin membunuh UMNO, mengapa mesti bertangguh-tangguh lagi?
Masuknya Gerakan ke dalam PN ini memperlihatkan Muhyiddin sentiasa memperkemas dan menguatkan kedudukannya untuk menghadapi PRU15 akan datang dan dengan perlahan-lahan cuba mengenepikan UMNO serta BN.
Malah, berbanding BN yang ada empat parti – UMNO, MCA, MIC dan PBRS – PN kini sudah jadi lebih besar lagi kerana memiliki lima parti di dalamnya.
Jika sebelum ini, Muhyiddin mencuri Pas yang sudah bertunang dengan UMNO melalui Muafakat Nasional untuk menjadi anggota sah PN, kini janda BN pula dijadikan milik terbaru PN.
Tidakkah semua ini sebenarnya suatu penghinaan kepada UMNO dan BN?
Terbaru, berdasarkan keterangan di mahkamah semalam yang membuktikan UMNO ada memiliki akaun bank rahsia yang tidak diaudit untuk menerima sumbangan politik, ia mungkin bakal menjadi alasan terbaik untuk pihak kerajaan mengisytiharkan parti itu sebagai tidak sah serta haram.
Selepas ini, kita tidak tahu lagi apa gerakan Muhyiddin seterusnya, tetapi yang pasti beliau tidak akan berdiam diri bersama Azmin Ali dan Hamzah Zainuddin untuk terus merancang sesuatu demi masa depan mereka.
Jika UMNO, khususnya Ahmad Zahid Hamidi selaku Presiden parti itu kekal leka dan terkemut-kemut dalam bertindak, impian UMNO untuk kembali berkuasa, berdasarkan gerakan politik yang dilakukan Muhyiddin sekarang ini, semua itu bolehlah dianggap hanya tinggal angan-angan saja.
Terlihat semua yang dilakukan Muhyiddin secara perlahan-lahan dan satu demi satu ini seperti sudah ada skrip yang memang disiapkan lebih awal lagi.
Masihkah UMNO mahu terhegeh-hegeh lagi bertindak meninggalkan kerajaan PN atau memang sudah takdirnya UMNO akan kena telan dengan Bersatu?
(Shahbudindotcom 11/02/2012)

4.1

15

votes
Article Rating
Kongsikan artikel ini


TAK SEMESTINYA UMNO PERLU BERSAMA PH, TAPI DEMI SURVIVALNYA, TARIK SOKONGAN TERHADAP MUHYIDDIN TIDAK HARUS DILENGAHKAN LAGI

Apa yang barangkali menyebabkan UMNO jadi teragak-agak untuk secara rasmi menarik sokongan terhadap Muhyiddin Yassin dan kerajaan PN ialah kerana terkepung dengan slogan “No Anwar No DAP”.
Rasa terkepung itu membuatkan rata-rata beranggapan apabila UMNO menolak Muhyiddin bermakna ia menyokong Anwar Ibrahim sebagai Perdana Menteri dan sedia bersama DAP membentuk sebuah kerajaan baharu.
Sebenarnya, ketakutan UMNO yang keterlaluan terhadap slogan “No Anwar No DAP” itu adalah merupakan sebahagian kejayaan Annuar Musa dan beberapa pihak lain dalam UMNO sendiri yang lebih sayangkan Muhyiddin dan Bersatu berbanding parti mereka sendiri.
Bekerjasama dengan Anwar dan PH hanyalah suatu pilihan, bukan kewajipan bagi UMNO, tetapi harus diingat politik ini tidak rigid, malah Annuar Musa ketika belum beroleh kuasa dulu pun pernah melontarkan pandangan tentang kerjasama UMNO dengan DAP.
Selain itu, politik ini yang penting adalah kuasa dan lihatlah bagaimana Pas yang dalam usahanya mengejar kuasa, telah menjadi parti paling banyak kahwin cerai dengan parti-parti lain.
Pokoknya, selagi Muhyiddin tidak dijatuhkan, Annuar Musa dan mereka yang sekapal dengannya akan terus jadi menteri dan beroleh banyak habuan lain daripada kerajaan, meskipun sebenarnya telah kalah perang dalam PRU 2018 lalu.
Tidak semestinya dengan UMNO menarik sokongan terhadap Muhyiddin bermakna sebuah kerajaan baharu yang ada DAP dan Anwar sebagai Perdana Menterinya akan terbentuk secara automatik.
Kiranya UMNO berpegang dengan pendirian asal iaitu mahu PRU15 diadakan dengan segera, sebenarnya dengan menarik sokongan terhadap Muhyiddin dan kerajaan PN, itu adalah pendekatan paling sesuai dilakukan, walau ketika ini darurat sedang dikuatkuasakan.
Selagi UMNO tidak berani secara rasmi menarik sokongan, selagi itulah PRU15 tidak mungkin diadakan dengan cepat dan Muhyiddin ada kebebasan menentukannya mengikut keselesaannya.
Muhyiddin akan terus berlengah-lengah untuk mengadakan PRU sehingga kedudukan Bersatu dan PN benar-benar diyakini sudah kuat.
Tidak mustahil nantinya darurat akan disambung lagi atau selepas 1 Ogos nanti helah lain pula akan digunakannya.
Yang pasti, meskipun dalam tempoh darurat dan Muhyiddin sendiri selalu bercakap dianya tidak berpolitik dalam tempoh berkenaan atas alasan ingin menumpu untuk melawan Covid19, sebenarnya ketika itulah PN sedang mengukuhkan cengkaman politiknya dengan antaranya membawa Gerakan menyertai gabungan tersebut.
Hakikatnya, ketika orang lain leka atau berjaya dilekakan, di waktu itulah Muhyiddin bermain politik, malah dengan mengadakan pertemuan dengan Presiden Gerakan semalam berhubung kemasukan parti itu ke dalam PN bermakna beliaulah yang pertama menerima keistimewaan kuarantin tiga hari untuk menteri-menteri seperti yang ditandatangani Dr. Adham Baba, walaupun yang membantah peraturan tersebut lebih ramai daripada yang menyokongnya.
Itulah Muhyiddin, seorang yang tidak peduli dengan suara rakyat dan desakan yang tidak memihak kepadanya.
Lebih lama ruang masa terbuka, Muhyiddin akan terus mencari jalan mengukuhkan kedudukan PN dan selepas ini tidak mustahil ada lagi parti-parti lain akan ditariknya untuk bergabung dengan PN.
Atau mungkin, dengan masa yang berlalu itu, UMNO terus dikucar-kacir serta dilemahkan, kalau pun tidak diisytiharkan sebuah parti yang haram atas pelbagai sebab serta hujah perundangan.
Untuk itu, sesuai dengan usul putus hubungan dengan Bersatu sudah diluluskan, UMNO tidak harus bertangguh lagi dalam membuat keputusan menarik sokongannya secara rasmi terhadap Muhyiddin.
Menarik sokongan dan keluar daripada kerajaan ini mesti dilihat sebagai pilihan untuk memastikan survival dan masa depan UMNO semata-mata.
Lebih-lebih lagi, dua Ahli Parlimen UMNO – Ahmad Jazlan Yaakob dan Nazri Aziz sudah pun membuat pengumuman terbuka menarik sokongan terhadap Muhyiddin dan kerajaan PN, selain Tengku Razaleigh Hamzah yang sejak awal tidak mengiktiraf keabsahan Perdana Menteri.
Walaupun dengan tiada sokongan daripada tiga Ahli Parlimen UMNO itu sepatutnya Muhyiddin telah jatuh atau secara moralnya mesti meletak jawatan, tetapi beliau ternyata bukanlah seorang pemimpin yang ada perasaan malu.
Maka, jangan dibiarkan Muhyiddin terus ada keselesaan menentukan bila PRU15 hendak diadakan, sebaliknya UMNO sebagai kelompok Ahli Parlimen terbesar dalam kerajaan PN hendaklah memaksa ke atas Perdana Menteri, sesuai dengan keinginan tersebut yang sudah lama digembar-gemburkan.
Dengan secara rasmi UMNO mengumumkan menarik sokongan dan keluar daripada kerajaan, pilihan yang ada bagi Muhyiddin ialah sama ada meletak jawatan atau memohon pembubaran Parlimen.
Kalau Muhyiddin terus berdegil dengan buat-buat sejuk atas alasan sekarang darurat, tindakan UMNO itu setidak-tidaknya akan menarik perhatian Agong untuk bertindak atau berbuat sesuatu untuk menyelesaikan ketidaktentuan kedudukan kerajaan.
Tambahan lagi, dengan Zahid Hamidi dan Najib Razak lebih berwatak sebagai pembangkang kebelakangan ini, keberadaan UMNO terus dalam kerajaan PN terhampak amat janggal, pelik sekali dan mengelirukan ahli di akar umbi.
Ia lebih pelik daripada watak Annuar Musa yang masih bersama UMNO, cakapnya hari-hari ingin memperjuangkan masa depan UMNO, tetapi yang ingin dikekalkannya sebagai Perdana Menteri ialah Muhyiddin daripada Bersatu.
(Shahbudindotcom 12/02/2021)

4.4

12

votes
Article Rating
Kongsikan artikel ini


YANG PERLU KITA TAHU TENTANG AKAUN RAHSIA UMNO

Pihak pendakwa raya dalam saman pelucutanhak terhadap Umno membuat dakwaan mengejutkan pada Rabu lalu bahawa Umno mempunyai akaun ‘bank rahsia’ yang tidak diaudit untuk menerima sumbangan politik.
Maklumat lanjut dijangka akan didedahkan di mahkamah, tetapi buat masa ini, inilah yang kita tahu mengenainya:
Bilakah akaun ini dibuka?
Menurut The Edge, pendakwa raya memberitahu Mahkamah Tinggi Kuala Lumpur bahawa akaun tersebut dibuka pada tahun 1988 di Southern Bank cawangan Wisma Genting, Kuala Lumpur.
Southern Bank kemudiannya diambil alih oleh bank CIMB pada tahun 2006.
Tahun 1988 adalah tahun yang sama Umno dibatalkan pendaftarannya kerana mempunyai cawangan yang tidak sah, dan kemudian didaftarkan semula sebagai Umno Baru.
Siapa yang tahu mengenai akaun ini?
Pihak pendakwa berkata pemimpin Umno pada tahun 1988 tahu mengenai akaun itu, termasuk presiden Umno ketika itu Dr Mahathir Mohamad, timbalan presiden Allahyarham Ghaffar Baba, dan bendahari Umno, Daim Zainuddin.
The Edge melaporkan bahawa presiden, timbalan presiden, dan bendahari berikutnya mungkin tahu mengenai akaun tersebut kerana mereka menguruskannya.
Ini menyokong kenyataan Mahathir pada tahun 2015, bahawa semasa menjadi presiden parti, sumbangan politik dimasukkan ke dalam akaun yang dikendalikan oleh tiga orang pemegang amanah termasuk dia sendiri.
Mahathir berkata ketika meletakkan jawatan sebagai presiden, dia mengarahkan wang tunai dalam akaun itu diserahkan kepada penggantinya Abdullah Ahmad Badawi.
Bagaimanapun, Timbalan Presiden Umno Mohamad Hasan berkata, dia tidak tahu parti itu mempunyai akaun “rahsia”.
Berapa

jumlah

dalam akaun

tersebut?
Dilaporkan akaun itu mempunyai baki RM193 juta pada awal tahun lepas.
Bagaimanapun, The Edge memetik siasatan polis menyatakan bahawa jumlah itu dikeluarkan pada pertengahan tahun lalu dan dipindahkan ke sebuah NGO dikenali sebagai Kelab Prihatin Graduan.
Baki semasa dikatakan lebih RM2,700.
Nama kelab ini juga tidak tertera dalam sebarang pencarian umum.
Namun, terdapat satu lagi persatuan mempunyai nama yang hampir sama iaitu Kelab Graduan Prihatin.
Menurut catatan oleh Kolej Sains dan Teknologi Antarabangsa Melaka minggu lalu, presiden Kelab Graduan Prihatin adalah Shahrul Azuwar Abdul Aziz.
Pada Disember lalu, Harian Metro melaporkan bahawa Shahrul Azuwar penerima darjah kebesaran Melaka disenaraikan sebagai pengarah kewangan Umno dan akauntan BN.
Mengapa

ia

penting?
Menurut pihak pendakwa raya, polis mendapati bahawa akaun Umno yang disebutkan itu tidak diaudit dan wang tersebut dipercayai tidak pernah dicatat dalam penyata kewangan tahunan Umno.
“Sumbangan politik yang tidak diaudit secara tunai juga melanggar Seksyen 14 (1) (d) dan (db) Akta Pertubuhan 1966,” kata pihak pendakwa raya.
Seksyen 14 (1) (d) mensyaratkan bahawa mana-mana pertubuhan yang mendaftar dengan Jabatan Pertubuhan Pendaftaran (ROS) perlu menyediakan penyata akaun tahun kewangan sebelumnya, bersama dengan imbangan duga yang menunjukkan kedudukan kewangan pertubuhan pada akhir tahun kewangan.
Penyata ini mesti diserahkan dalam masa 60 hari selepas mesyuarat agung tahunan diadakan.
Seksyen 14 (1) (db) juga menghendaki bahawa pertubuhan juga perlu mengisytiharkan wang yang diterima dari mana-mana orang, organisasi, pihak berkuasa, kerajaan, atau agensi dari luar Malaysia.
ROS diberi kuasa untuk membatalkan pendaftaran pertubuhan yang dengan sengaja melanggar sebarang undang-undang di bawah Akta Pertubuhan.
Sumber – Malaysiakini –
https://m.malaysiakini.com/news/562755

5

4

votes
Article Rating
Kongsikan artikel ini


ADA BENARNYA SARANAN NAJIB INI

Kilang,
tempat kerja,
tapak pembinaan,
pasar malam,
semua kedai runcit,
shopping mall,
makan dalam restoran,
beauty salon,
hair salon,
car wash,
pasar pagi
pasar malam,
gym,
sukan,
memancing,
dan banyak lagi.
Sudah dibenarkan beroperasi dalam PKP 2.0.
Tertanya-tanya dalam keadaan ini, bagaimana pula pihak polis di roadblock dalam bandar mampu kawal dan pantau pergerakan trafik yang semakin tinggi ini?
Adakah sudah tiba masa untuk hentikan roadblock dalam bandar agar trafik lebih berjalan lancar?
Polis boleh diagihkan dari roadblock dalam bandar untuk lebih tertumpu kepada kawalan sekatan rentas negeri dan diberikan masa untuk rehat seketika setelah mengawal tanpa henti selama sebulan.
NAJIB RAZAK
13 Februari 2021.

5

3

votes
Article Rating
Kongsikan artikel ini


ISU VIDEO INI TERLALU REMEH UNTUK SEORANG MENTERI KANAN MEMBUAT LAPORAN POLIS MENGENAINYA

Menteri Kanan (Kluster Keselamatan) Ismail Sabri Yaakob dilaporkan akan membuat laporan polis berhubung “video lama” berkaitan dirinya yang tular di media sosial sejak sehari dua ini.
Laporan polis itu dijangka akan dibuat hari ini di Balai Polis Dang Wangi, Kuala Lumpur.
Dalam video itu ia menunjukkan Ismail Sabri hadir majlis bersama beberapa orang lain dan duduk bersama di meja jamuan dengan tidak menjaga penjarakan sosial serta kemudian membuka pelitup mukanya.
Video berkenaan sebenarnya bukan majlis baharu yang dihadirinya, tetapi dikatakan ketika hadir majlis pelancaran Tabung Pahlawan di Royal Chulan Hotel, Kuala Lumpur pada 15 September tahun lalu.
Laporan polis itu dibuat Ismail Sabri kerana merasakan beliau difitnah berhubung penyebaran video tersebut.
Soalnya, di mana fitnahnya video tersebut jika kejadian berlaku pada 15 September tahun lalu?
Bukankah pada September 2020 lalu, Covid19 masih melanda negara dan pemakaian pelitup muka serta penjarakan fizikal masih diwajibkan?
Takkan sebagai menteri kanan yang bertanggungjawab dalam hal Covid19, beliau tidak tahu mengenainya?
Lagi pun, sebagai ahli politik, berdepan kejian, cercaan malah fitnah sekali pun adalah perkara biasa saja sebenarnya.
Jika fitnah tersebut dalam hal yang besar melibatkan maruah seperti dituduh terima wang, ada skandal dengan artis, video berkaraoke dengan beberapa wanita dalam bilik gelap atau sebagainya, barangkali bolehlah diterima jika laporan polis hendak dibuat.
Contohnya seperti Ismail Sabri sendiri pernah menuduh Nurul Izzah Anwar sebagai pengkhianat dalam isu pencerohohan di Lahad Datu, Sabah beberapa tahun lalu.
Maka, dalam kes tersebut terlihat wajarlah sesuatu tindakan hendak diambil.
Berikutan fitnah itu, Nurul Izzah telah menyaman Ismail Sabri bersama bekas Ketua Polis Negara, Khalid Abu Bakar.
Nurul Izzah akhirnya memenangi saman tersebut dan Ismail Sabri telah diarah membayar RM450 ribu, manakala Khalid sebanyak RM400 ribu.
Ini sekadar video lama yang digambarkan seolah-olah baru berlaku, sangat remeh sebenarnya untuk dibuat laporan polis oleh seorang menteri kanan dan politikus yang sudah sepatutnya telah masak dengan sepak terajang dunia politik.
Lebih daripada itu, membuat laporan polis dalam kes seremeh itu hanya menambahkan beban polis saja untuk menyiasatnya.
Tidak kasihankan beliau terhadap anggota polis yang sudah sedia dibebankan dengan banyak kerja seperti berpanas dan berhujan melakukan sekatan jalanraya di ketika PKP 2.0 ini?
Untuk kes video ini, sebenarnya memadai dengan hanya Ismail Sabri atau pejabatnya membuat penafian melalui media saja.
Tapi, sebelum itu silalah jawab dulu kenapa pada waktu video tersebut diambil iaitu pada 15 September 2020, beliau membuka pelitup muka serta tidak menjaga penjarakan sosialnya di majlis tersebut?
(Shahbudindotcom 13/02/2021)

4.8

9

votes
Article Rating
Kongsikan artikel ini


ANNUAR MUSA PERDANA MENTERI MASA DEPAN MALAYSIA

Kalau rakyat biasa langgar SOP dua kali, sudah pasti RM2000 melayang daripada poket sendiri.
Tetapi, Annuar Musa dua kali langgar SOP tetap masih bebas lagi.
Kali pertama beliau didapati beriadah bertiga dan semalam, duduk di meja makan yang dipenuhi enam orang.
Ketika beriadah bertiga sebelum ini, dia kata hanya kebetulan terjumpa, berjalan bersama dan bergambar dengan dua jiran serta kenalannya itu.
Selepas itu, katanya, mereka berpisah ikut haluan yang berbeza.
Kali kedua ini pula, Annuar memberi alasan hanya seketika saja duduk di meja makan sebelum beredar pergi kerana beliau kononnya sedar ada SOP tidak dipatuhi.
Meneliti semula gambarnya di meja makan, ternampak seperti beliau khusyuk membelek telefonnya, manakala yang lain-lain sedang menikmati makanan yang dihidangkan.
Tak tahulah berapa lama seketikanya beliau duduk di meja itu, mungkin sempat membaca beberapa mesej atau mungkin juga sehingga habis sepinggan nasi.
Pokoknya, setidak-tidaknya setakat ini, Annuar semacam terlepas dan tidak disentuh oleh undang-undang.
Selain pandai mencipta alasan, jika terlepas lagi kerana kes melanggar SOP ini, bermakna Annuar seorang yang kebal orangnya.
Kalau kita tidak lupa, ada satu kes kena kompaun sebelum ini hanya kerana seseorang itu meletakkan pelitup muka di dagunya.
Makna kata, dia hanya seketika juga tidak menutup mulut dan hidungnya dengan pelitup muka.
Tetapi, oleh kerana orang itu tidak kebal macam Annuar, dia tetap kena saman juga.
Susah nak cari orang hebat dan kebal macam Annuar ini, dua kali langgar SOP, kedua-dua kalinya pihak berkuasa takut nak berbunyi.
Menteri kanan yang jaga keselamatan sewaktu PKP, Ismail Sabri Yaakob pun tak berani nak kata apa-apa, walaupun dengan rakyat biasa, setiap hari ada saja amaran diberinya.
Oleh kerana hebatnya itu, tak mustahil selepas ini Annuar akan langgar SOP lagi dan terus bebas lagi.
Hebat beb…ini bukan saja undang-undang takut dengannya, silap-silap virus Covid19 pun takut sama dengannya.
Kalau menteri lain yang balik daripada luar negara perlu kena kuarantin tiga hari, Annuar mungkin tak perlu semua itu.
Barangkali kuarantin baginya cukup dengan hanya duduk bersendirian sambil menikmati kopi di lounge KLIA saja.
Hebat, hebat, hebat…
Dengan kehebatan tak terbanding dan tak tertanding itu, sebenarnya hanya jawatan Perdana Menteri saja yang sesuai buatnya selepas ini.
Jawatan Menteri Wilayah Persekutuan sekarang ternampak sangat kecil dengan kewibawaan dan kecekapannya mencipta alasan melanggar dua SOP setakat ini.
Bayangkan jika melanggar SOP kali ketiga nanti, pasti alasannya lebih canggih serta luar biasa lagi.
Rugi besar negara dan kita semua jika orang hebat seperti beliau tidak dijadikan peneraju negara.
Hamzah Zainuddin dan Takiyuddin Hassan pasti setuju benar dan tiada halangan memberi sokongan.
(Shahbudindotcom 14/02/2021)

4.7

10

votes
Article Rating
Kongsikan artikel ini


PN SUKAR MENANG PRU15, PH DAN BN DIJANGKA RAIH LEBIH BANYAK KERUSI

Persoalan yang mula menjadi bualan sekarang ialah mampukah Muhyiddin Yassin dan PN menang PRU15 akan datang, lebih-lebih lagi setelah masuknya Gerakan ke dalam gabungan itu?
Meskipun ada beberapa penganalisis mengatakan PN berpeluang cerah, malah disebut mampu meraih kemenangan dua pertiga dalam PRU15 nanti, secara kasarnya semua itu terlalu sukar, bahkan hampir mustahil dapat dicapai.
PN yang dianggotai Bersatu, Pas, Star, Sapp dan terbaru Gerakan adalah sebuah gabungan setengah masak serta sudah tidak diyakini lagi oleh rakyat dalam mengurus kerajaan.
Mereka adalah kerajaan yang gagal dengan sejumlah kegagalan yang tak terhitung lagi, bahkan dianggap kerajaan paling teruk sekali dengan tahap kebencian makin meningkat hari demi hari.
Malah, kebencian rakyat kepada Muhyiddin saja sekarang ini lebih parah berbanding penolakan terhadap Najib Razak yang membawa kecundangnya BN pada PRU 2018 lalu.
Kalaulah PN begitu yakin dengan kemenangan, di ketika UMNO/BN semakin menarik sokongan dan enggan bekerjasama dengannya lagi, pastilah Muhyiddin akan memilih untuk membubarkan Parlimen.
Tetapi, kenapa mencadangkan darurat kepada Agong menjadi pilihan Muhyiddin?
Alasan Covid19 sebagai halangan PRU diadakan lebih awal tidak boleh diterima sama sekali kerana pelbagai peraturan atau SOP sudah tentu boleh diperkenalkan oleh SPR jika benar kemenangan lebih memihak kepada PN.
Dengan memilih menasihatkan Agong untuk melaksanakan darurat, ia adalah bukti nyata PN tidak boleh menang PRU, walaupun kedudukan Muhyiddin sebagai Perdana Menteri sudah pun tiada majoriti lagi.
Darurat ini walaupun berjaya mengelakkan Muhyiddin daripada dijatuhkan, namun ia jelas menyebabkan tahap kebecian makin meningkat terhadapnya.
Luahan tidak puas hati, kebencian dan caci maki sehingga ke laman media sosial Istana Negara dan Presiden Indonesia adalah petanda sahih tahap penolakan yang makin membesar itu.
Selain kebencian dan penolakan terhadap kerajaan ini berpunca daripada sosok Muhyiddin sendiri yang disifatkan sebagai Perdana Menteri paling lemah, kegagalan mengurus Covid19 sehingga peraturan sering berubah-ubah dan adanya dwi standard peraturan antara orang biasa dengan menteri-menteri turut membuatkan rakyat jadi tambah meluat lagi.
Keghairahan menjual jenama kerajaan Melayu/Islam ketika peringkat awal pengkhianatan sehingga terbentuknya kerajaan PN ini pula seperti sudah jadi senjata makan tuan sekarang ini.
Terutama dengan adanya Pas yang menjadi pengampu nombor satu Muhyiddin dalam kerajaan PN ini, perjuangan Melayu/Islam yang digembar-gemburkan sebelum ini sudah dapat dilihat dengan nyata oleh rakyat sendiri hanyalah sebagai mainan sebelum beroleh kuasa semata-mata.
Setelah beroleh kuasa dan kedudukan, semuanya jadi leka mengira habuan dunia sehingga jangankan mahu melihat hudud dan RUU355 dilaksanakan, malah membela nasib Adib, anggota bomba yang terbunuh dalam tragedi kuil dan bersuara berkenaan mangsa yang dilanggar pemandu mabuk pun tidak lagi kedengaran.
Lebih dahsyat lagi, demi kemaruk kuasa dan takut hilang kedudukan, sementara sebelum ini kaum Cina dilabel dengan rasis, harbi, anti hudud, komunis dan macam-macam lagi, sebaliknya kini penunggang agama tersebut berebut-rebut mahu mencinakan penampilan mereka sendiri semata-mata dengan harapan dapat beroleh secebis sokongan kaum tersebut dalam PRU akan datang.
Hakikatnya, inilah kelompok hipokrit dan penjual agama paling dahsyat pernah wujud di negara ini, kalau pun tidak di dunia.
Dalam kebanyakan wajah dan suara pengundi yang ditemui, selain kebencian dan penolakan itu makin membesar, dapat dirasakan juga mereka hanya menunggu masa saja untuk menghukum dan membuang ke longkang kerajaan PN ini.
Jika begitu siapa yang boleh menang?
Berdasarkan perkembangan semasa, terutama dengan lulusnya usul UMNO tidak mahu lagi bekerjasama dengan Bersatu, pertandingan PRU15 hampir pasti menjadi pertembungan tiga penjuru antara PN, PH dan BN.
Dengan kedudukan PN yang terperosok teruk dibenci dan ditolak rakyat ketika ini, peluang PH dan BN adalah jauh lebih cerah dari segi memenangi banyak kerusi.
PN, walaupun ada Pas dan Gerakan didalamnya, dijangka hanya mampu menang jumlah kerusi paling sedikit sekali.
Sejak hampir setahun lalu telah membuktikan Pas tidak lagi dipercayai mampu memperjuangkan Islam bila beroleh kuasa dan parti itu hanya dilihat sebagai parti yang gah di pentas ceramah semata-mata.
Kemasukan Gerakan juga tidak mungkin mampu menyumbang apa-apa kepada PN kerana parti itu bukan sebuah parti yang dipercayai oleh kaum Cina, kedudukannya lebih kurang saja dengan MCA.
Pilihan kaum Cina tetap bersama DAP, sebuah gabungan dalam PH.
Bersatu, walau mengetuai kerajaan dan Muhyiddin sebagai Perdana Menteri serta beberapa pemimpinnya menguasai kementerian kanan, parti itu tidak mungkin mampu menandingi UMNO dari segi penguasaan di kawasan-kawasan Melayu.
Dengan itu, dalam kelompok PN, Bersatu dijangka paling bergelut sekali untuk meraih kemenangan, terutama di kerusi-kerusi lompat yang asalnya adalah milik UMNO dan PKR.
Tidak mustahil, oleh kerana ketaksuban pengundi Melayu di Kelantan dan Terengganu begitu totok terhadap Pas, parti itu akan menang lebih banyak kerusi berbanding Bersatu.
Begitu pun, meski peluang PH dan BN lebih baik berbanding PN, kedua-dua gabungan itu juga dilihat sukar memperolehi kerusi yang mencukupi untuk membentuk kerajaan secara sendirian.
Sebuah kerajaan campuran adalah hampir pasti akan terbentuk dan siapa yang menang lebih banyak kerusi Parlimen, calon gabungan tersebutlah akan mengisi kerusi Perdana Menteri.
(Shahbudindotcom 14/02/2021)

4.3

6

votes
Article Rating
Kongsikan artikel ini


MASIH PERLUKAH MUHYIDDIN SIMPAN LAGI RINA HARUN DALAM KABINETNYA?

Kalaulah Rina Harun bukan seorang menteri, misalnya beliau adalah wanita yang bekerjaya sendiri, pasti tiada siapa pun ambil peduli dengan perubahan dan penampilan dirinya sekarang ini.
Kalau beliau seorang artis atau model yang kaya atau anak tokoh korporat yang berjaya, perubahan penampilan dirinya sekarang sudah tentu mendapat puji dan puja yang melimpah-limpah lagi.
Akan ada yang berkata, tak salah malah selayaknya berbuat demikian kerana sesuai dengan kerjaya atau sepadan dengan wang yang ada dalam poketnya.
Tetapi, apabila beliau sebagai menteri dan wakil rakyat mengubah penampilan dirinya, menggunakan pula kemudahan pejabat kementerian untuk melakukan penggambaran bagi menampilkan dirinya seolah-olah seorang model, kecaman sudah tentu tidak boleh dielakkan.
Ini kerana kerja sebagai menteri bukan untuk melawa dan menampilkan perubahan diri serta wajah menyamai artis atau model.
Kerja menteri ialah menolong rakyat dan pejabat kementerian seharusnya sibuk dengan urusan keluar masuk rakyat yang ingin bertemu atau berurusan dengannya, bukannya untuk jurugambar dan jurumekap menghabiskan banyak masa di sana.
Apa faedah dan nilai tambah bagi seorang menteri dengan mengubah wajah sebegitu rupa?
Apakah dengan kelihatan kurus dan berubah wajah akan menyebabkan sokongan rakyat bertambah baik?
Apakah perubahan wajahnya dapat mengelakkan kerajaan PN dan Perdana Menteri daripada asakan kecaman dan serangan tidak puas hari rakyat daripada pelbagai aspek seperti yang berlaku sekarang?
Apakah dengan berubah wajah juga akan menyebabkan kerjanya sebagai menteri yang selama ini kelihatan tidak berfungsi sewaktu berbadan gempal akan menjadi bertambah baik bila sudah kurus dan langsing?
Apa yang Rina Harun barangkali tidak sedar ialah kerja sebagai pemimpin atau menteri bukan dinilai melalui penampilan atau wajah, tetapi komitmen, kesungguhan, kerajinan dan semangat terus bekerja menyelesai serta membantu apa jua masalah rakyat tanpa jemu.
Apalagi jika berubah penampilan tetapi akhirnya akan menyebabkan beliau lebih sibuk dan perasan menengok wajah sendiri di cermin daripada menjengok pelbagai masalah rakyat, sama ada di kawasan Parlimen yang diwakilinya atau melibatkan kementerian yang diterajuinya.
Sesungguhnya apa yang rakyat harapkan daripada seorang pemimpin ialah penampilan yang asli, jujur dan sungguh-sungguh ingin membantu, bukan penampilan yang palsu dan direka-reka dengan tata rias berlebihan.
Baik di dalam atau di luar negara, sudah terbukti selama ini pemimpin wanita yang disayangi dan dipuja bukan kerana mereka mengubah penampilan, tetapi kerana menggandakan usaha serta pemikiran ke arah memberi sumbangan yang lebih baik melalui jawatan yang disandang.
Rakyat yang menyokong pemimpin bukanlah penonton pertunjukan fesyen atau pemuja yang kagum dengan seseorang artis pujaan sehingga sanggup membeli tiket mahal untuk menonton persembahan mereka.
Rakyat lebih selesa dengan penampilan pemimpin yang seadanya, original, tidak fake dan tidak dibuat-buat.
Kadangkala penampilan atau perubahan yang berlebihan hanya akan membuatkan rakyat jadi meluat, tambahan lagi jika kerja yang dilakukan hanya ala-ala melepas batuk di tangga saja.
Sejak menerajui Kementerian Luar Bandar di era PH sebelum ini sehinggalah Kementerian Wanita, Keluarga dan Masyarakat yang diterajuinya sekatang, Rina boleh dikata menteri yang tidak ternampak berfungsi dengan berkesan.
Adanya beliau macam tidak ada, nak kata tiada pula, beliau tetap ada.
Kini, dalam banyak isu melibatkan ruang lingkup kementeriannya seperti rogol dalam tahanan polis, gangguan seks oleh wanita ketika sekatan jalanraya serta isu-isu lain lain melibatkan wanita, keluarga dan kebajikan rakyat, belum terdengar lagi beliau bersuara atau membuat sebarang kenyataan mengenainya.
Tidakkah pelik, yang terdengar bersuara tentang kejadian rogol dalam lokap polis ialah Zuraida Kamaruddin, Menteri Perumahan dan Kerajaan Tempatan?
Di mana Rina dalam isu ini?
Adakah beliau terlalu sibuk berfoto atau bersolek sehingga tidak sempat mengarahkan pegawai medianya mengeluarkan kenyataan barang sebaris ayat sekali pun?
Dengan Muhyiddin berdepan pelbagai tekanan politik sekarang ini, perubahan penampilan Rina yang disertai dengan kecaman berterusan daripada pelbagai lapisan rakyat pasti turut membuatkan Perdana Menteri lebih tertekan lagi dibuatnya.
Perubahan penampilan menteri lantikannya itu tidak memberi apa-apa markah tambahan kepada Muhyiddin, lebih-lebih lagi setiap kali gambar dan wajah terbarunya bak model pakaian tersebar luas, bukan pujian, sebalik kejian yang diterima kerajaan.
Apakah masih perlu Muhyiddin menyimpan lebih lama Rina dalam kabinetnya, sedangkan beliau sendiri menampakkan lebih keinginan mahu jadi model atau selebriti berbanding tugas hakikinya yang dibayar gaji daripada titik peluh rakyat sebagai menteri dan wakil rakyat?
(Shahbudindotcom 15/02/2021)

3.9

8

votes
Article Rating
Kongsikan artikel ini


KRITIKAN TUN DAIM MENCEMASKAN PN

Kemunculan Tun Daim Zainuddin yang tiba-tiba bersuara mengkritik kerajaan PN pimpinan Muhyiddin Yassin serta-merta menimbulkan pelbagai tafsiran.
Meskipun menyentuh pelbagai perkara, antaranya tentang UMNO dan PH sebagai pembangkang, paling menarik tentunya ialah kritikan beliau yang berterus-terang terhadap kerajaan PN.
Dalam kritikannya, antara lain Tun Daim berkata, kerajaan PN dilihat tidak berfungsi dengan cekap dan “terumbang-ambing” mentadbir negara ketika menghadapi wabak Covid19.
“Masalah ini diburukkan lagi apabila setiap kementerian bergerak secara bersendirian.
“Rakyat masih belum nampak walau satu contoh pun usaha sama membabitkan pelbagai kementerian dalam memerangi wabak ini – selain kehadiran anggota tentera di sekatan jalanraya,” katanya dalam temubual dengan sebuah portal berita.
Tun Daim turut menyoal ketiadaan penyelarasan gerak kerja pentadbiran PN dalam menangani Covid19 dengan memberi contoh isu sambungan internet dan pembelajaran murid dari rumah.
“Mengapa kementerian dan agensi komunikasi dan multimedia tidak duduk bersama Kementerian Pendidikan mencari jalan menyelesaikan masalah sambungan internet untuk pelajar yang dipaksa belajar dalam talian?
“Pelajar merasakan mereka diabaikan oleh kerajaaan dan mereka berhak berasa demikian,” katanya.
Menurut Tun Daim lagi, pengumuman Perdana Menteri dan menteri setiap hari tidak menimbulkan keyakinan rakyat yang merasa mereka telah terabai.
“Orang ramai sudah tidak melekat di depan kaca TV untuk mengikuti sidang media setiap petang.
“Tidak siapa yang ambil tahu mengenai SOP yang kerap berubah, mahupun angka jangkitan atau nama kluster yang tidak membantu (keadaan mereka),” tambahnya.
Katanya lagi, segelintir menteri yang tampil bersuara pula hanya menambahkan kekeliruan dan memburukkan lagi keadaan dengan pengumuman mereka.
“Rakyat berkata mereka keliru, tidak jelas sehingga SOP yang berubah-ubah membawa erti ‘Semua Orang Pening’,” ujarnya dengan sinis.
Tun Daim turut menegur tentang banyaknya keputusan-keputusan kerajaan PN sebagai
“tidak masuk akal kerana ia dibuat bukan berpandukan sains.”
Beliau merujuk perintah pengecualian kuarantin tiga hari untuk menteri yang dikeluarkan Menteri Kesihatan, Dr Adham Baba berbanding 10 hari untuk rakyat biasa.
“Di mana penjelasan atau sokongan saintifiknya untuk buat keputusan seperti itu?
“Apa yang rakyat nampak ialah ini merupakan penguatkuasaan undang undang dua darjat – lain untuk rakyat dan lain untuk orang berkedudukan tinggi.
“Virus ini tidak kira itu semua – kerana ia tidak mendiskriminasi sama ada seseorang itu menteri atau bukan,” jelasnya.
Tun Daim mengingatkan perlu ada dasar yang betul untuk menangani wabak Covid19 dan ekonomi yang bertambah baik akan menyusul selepas itu.
“Kalau dasar menangani wabak salah, ekonomi akan sengsara dan tidak akan pulih,” tegas bekas Pengerusi Majlis Penasihat kerajaan era PH itu.
Selain itu, kata beliau, walau kerajaan PN mengumumkan pakej rangsangan ekonomi bernilai berbillion ringgit, namun rakyat masih tidak dapat menikmati manfaatnya dan mereka terus ditimpa kesusahan.
Tegasnya, rakyat sudah membuat kesimpulan bahawa kerajaan sama ada tidak ada perancangan atau komunikasinya sangat buruk sehingga ia tidak peduli dan tidak dengar rintihan rakyat .
“Banyak cadangan sudah dibuat oleh pembangkang, ketua industri, pakar kesihatan, NGO malah rakyat biasa – tetapi mereka merungut kerajaan tidak mahu dengar.
“Sehingga apabila Perdana Menteri membuat pengumuman khas, ia tidak menepati sasaran dan tidak menyentuh isu yang dibangkitkan oleh industri yang menderita semasa wabak ini,” kata Tun Daim agak panjang lebar dalam kritikannya terhadap kerajaan PN.
Beberapa pemimpin dalam Bersatu menyamakan kritikan Tun Daim yang dilihat agar keras dan menyeluruh kali ini dengan kemunculannya yang hanya di saat-saat akhir ketika kempen PRU14 pada 2018 lalu.
Tun Daim ketika itu muncul menjelajah ke seluruh negara kerana setelah beliau dikatakan mendapat maklumat yang cukup kuat bahawa BN mampu ditumbangkan dan PH boleh memenangi PRU14.
Kini kemunculannya hampir sama dengan 2018 dahulu di mana ketika ini kerajaan PN benar-benar lemah dan Muhyiddin sedang diasak dengan pelbagai isu yang mampu mengurangkan keyakinan rakyat terhadapnya.
Apakah ini petanda, selain PN tidak mungkin menang pada PRU15 akan datang, sesuatu perubahan yang lain bakal berlaku dalam waktu terdekat ini?
Seorang pemimpin Bersatu berkata, pihaknya tidak mengambil mudah kritikan Tun Daim ini dan akan berbincang dengan beberapa pimpinan yang lain untuk melihat apa yang boleh dibuat selepas ini.
“Lagi pun kritikan dan teguran Tun Daim ini banyak benarnya,” ujar pemimpin yang enggan dinamakan itu.
(Shahbudindotcom 15/02/2021)

4.3

11

votes
Article Rating
Kongsikan artikel ini


UNTUK ELAK FITNAH, BOLEHKAH RINA HARUN BERTERUS-TERANG STATUS DIRINYA?

Di sebalik perubahan penampilan Menteri Pembangunan Wanita, Keluarga dan Masyarakat, Rina Harun sekarang, ada satu persoalan mengenai dirinya yang masih menjadi tanda tanya ramai.
Ramai orang, termasuk dalam kepimpinan Bersatu sendiri tidak tahu apakah Rina sudah berkahwin atau masih lagi bujang.
Lebih-lebih lagi dengan penampilannnya yang kini semakin kurus dan cantik, lebih ramai yang ingin tahu status sebenar dirinya, terutama kaum lelaki.
Termasuk mereka yang ingin tahu itu ialah golongan VIP dalam politik, perniagaan, korporat, tidak terkecuali lelaki-lelaki biasa daripada pelbagai jenama.
Memang menjadi bualan ramai bahawa Rina dikatakan adalah isteri kepada seorang pemimpin politik daripada selatan tanahair yang kini bersama sebuah parti politik pembangkang.
Bagaimanapun, risikan dengan pelbagai pihak serta kenalan kepada pemimpin politik berkenaan, semuanya tidak dapat memberi jawapan pasti tentang kebenaran perkara itu.
Jawapan yang rata-rata diterima ialah mereka sekadar hanya mendengar khabar angin saja tentang kedudukan Rina sebagai isteri pemimpin politik berkenaan, namun tidak pasti sejauh mana kesahihannya.
Dalam Bersatu pula, beberapa pemimpinnya yang ditanya hampir tidak ada yang tahu status sebenar Rina sebaik diajukan persoalan tersebut.
Kata mereka, selain tidak pernah melihat Rina dengan pemimpin yang dikaitkan itu atau dengan mana-mana lelaki lain, Ketua Srikandi Bersatu itu sendiri tidak pernah bercerita kepada sesiapa mengenai status dirinya.
Selain itu, tidak kurang yang mengatakan Rina sebenarnya belum lagi berpunya dan tidak menjadi isteri kepada sesiapa.
Mereka yang berpendapat demikian berhujah, adalah mustahil Rina berkahwin dengan pemimpin yang disebutkan itu kerana kedua-duanya berbeza parti politik – seorang dalam kerajaan dan seorang lagi di pihak pembangkang.
Ehhh…mustahil dia kahwin dengan pemimpin tersebut, kata seorang pemimpin Bersatu yang juga daripada selatan.
Jadi, apa sebenarnya status Rina sekarang ini?
Selain kerana kedudukannya sebagai pemimpin, wakil rakyat dan menteri yang merupakan milik rakyat di mana status dirinya tidak seharusnya menjadi rahsia atau tanda tanya, berterus-terang juga adalah baik untuk mengelakkan sebarang fitnah terhadapnya.
Dalam agama Islam sendiri, wanita yang sudah berkahwin dituntut untuk dihebahkan statusnya bagi mengelakkan gangguan serta untuk melindungi kehormatannya.
Kalau Rina sudah berkahwin, eloklah berterus-terang kerana didapati ramai lelaki begitu tertarik dengan penampilannya sekarang, termasuk ada yang berkali-kali bertanya tentang statusnya serta tidak kurang yang menyimpan gambar terbaru beliau dalam telefon bimbit masing-masing.
Maka itu, jika Rina sudah bersuami, tentulah perbuatan tersebut tidak elok, berdosa dan mengundang fitnah.
Tetapi, tidak dapat dielakkan yang turut bersalah dalam hal ini ialah Rina sendiri kerana tidak pernah berterus-terang tentang status sebenar dirinya.
Namun, kiranya beliau belum bersuami, lagi baik ia tidak disembunyikan, terutama untuk pengetahuan semua kaum lelaki yang nampaknya ramai mula terpesona dan jatuh cinta pandang pertama kepadanya.
Tambahan lagi, dengan jawatannya sebagai Menteri Pembangunan Wanita, Keluarga dan Masyarakat sekarang, nampak tidak manis sangat jika status peneraju kementerian itu sendiri tidak ketahuan dan seolah-olah misteri di mata rakyat.
Sebagai pemimpin yang menjadi milik masyarakat, rakyat cuma ingin tahu siapakah lelaki bertuah yang menjadi suaminya, jika benar beliau sudah bersuami.
Kalau masih belum kahwin pula, setidak-tidaknya dengan wajah dan penampilannya yang langsing dan cantik sekarang, kalau pun ramai yang takut untuk mendekatinya kerana kedudukannya sebagai orang kayangan, tidaklah menjadi kesalahan apa-apa bagi lelaki-lelaki lain untuk terus memujanya dalam diam.
Jadi, berterus-teranglah wahai Rina!!
(Shahbudindotcom 15/02/2021)

3.6

8

votes
Article Rating
Kongsikan artikel ini


MUHYIDDIN TERUS DIKECAM DAN DITOLAK, DIPOHON AGONG PANGGIL ANWAR MENGADAP BUAT KALI TERAKHIR

Apa yang disebut semalam oleh Tun Mahathir Mohamad berkenaan apa yang didakwanya sebagai salah laku Perdana Menteri, Muhyiddin Yassin dalam mencadangkan darurat diisytiharkan sebenarnya bukanlah perkara baru.
Dakwaannya Muhyiddin tiada keabsahan, Muhyiddin sudah hilang majoriti, darurat bertujuan politik dan untuk mengekalkan kuasa Perdana Menteri, darurat menyimpang daripada tujuan melawan Covid19, Muhyiddin gagal melonjakkan ekonomi, darurat menakutkan pelabur, darurat menjadikan Muhyiddin sangat berkuasa dan lain-lain lagi, semuanya adalah perkara-perkara yang sudah pun diketahui umum sebelum ini.
Semua perkara itu bukan saia disebut banyak kali oleh beberapa pemimpin PH, malah tidak dihenti-henti diungkapkan oleh ramai penulis dalam pelbagai medium media sosial.
Lebih daripada itu, Anwar Ibrahim sendiri atas mandat yang diberikan PH telah pun mengemukakan saman terhadap Muhyiddin atas tindakannya yang dipercayai memberi nasihat salah dan ketika tiada lagi sokongan majoriti untuk mencadangkan darurat kepada Yang Dipertuan Agong.
Ringkas cerita, apa yang disebut Tun Mahathir semalam itu bukanlah benda baru yang menarik perhatian sepertimana ramai tertarik melihat Rina Harun yang sudah kurus berbanding tubuhnya agak gempal sebelum itu.
Begitu pun, yang mustahak di sini ialah kedudukan Muhyiddin yang tiada lagi keabsahan, ditolak dan sepatutnya meletakkan jawatan adalah suatu hakikat yang tidak boleh lagi dinafikan.
Dalam erti kata lain, selagi Muhyiddin kekal dengan kedegilannya enggan berundur, selagi itulah kedudukannya tidak diterima, makin dibenci dan menyebabkan negara terus terjerumus ke dalam pelbagai ketidaktentuan yang akhirnya rakyat akan menanggung susah serta deritanya.
Apabila ekonomi tidak berkembang, pelabur melarikan diri dan dunia perniagaan kian terhimpit, yang susah nak makan dan mungkin antaranya memilih untuk membunuh diri, semuanya adalah golongan marhaen dan bukan mereka yang tinggal di Bukit Damansara, Bangsar atau seumpamanya.
Untuk itu, kekalutan ini mahu tidak mahu, harus ditangani serta diselesaikan segera dan dalam situasi terburuk seperti sekarang di mana kita ada seorang Perdana Menteri yang degil enggan berundur, walau sudah hilang sokongan, sebaliknya mencadangkan darurat untuk mengekalkan kuasanya, harapan yang tinggal hanyalah kepada Agong selaku payung dan ketua negara sebagai sandaran yang ada.
Adalah sangat-sangat dipohon agar Agong dapat melihat dan meneliti bagaimana Muhyiddin sebenarnya sudah ditolak rakyat dan luahan suara penolakan itu malah sudah merebak jauh hingga ke laman sosial Istana Negara serta Presiden Indonesia.
Ini sesuatu yang tidak pernah berlaku sebelum ini.
Terutama luahan rakyat di media sosial Istana Negara, secara tersiratnya ia adalah permintaan serta bagaimana rakyat menaruh harapan yang tinggi agar Agong dapat berbuat sesuatu dengan segera.
Dalam hal ini, dengan kedudukan Muhyiddin yang tiada lagi majoriti, jika diimbas kembali, Anwar sudah beberapa kali memohon untuk mengadap Agong bagi mempersembahkan majoriti yang dimilikinya.
Kali pertama beliau memohon mengadap, ia tertangguh agak lama berikutan Agong dimasukkan ke IJN kerana menerima rawatan.
Kemudian, setelah Agong pulih, baginda telah menerima Anwar untuk mengadap bagi mempersembahkan maklumat berkaitan sokongan yang dimiliknya.
Dalam majlis mengadap itu, Anwar difahamkan telah mempersembahkan surat sokongan serta Akuan Bersumpah atau SD Ahli Parlimen yang didakwa Ketua Pembangkang itu sedia menyokongnya sebagai Perdana Menteri.
Sepatutnya, selepas itu ia disusuli dengan majlis mengadap beberapa ketua parti yang didakwa sedia menyokong Anwar itu.
Tetapi oleh kerana ancaman Covid19 didapati mengancam semula, ia ditangguhkan walaupun pada peringkat awalnya beberapa ketua parti telah ditetapkan tarikh dan masa untuk mengadap Agong.
Sehinggalah pada 3 Januari baru-baru ini, Anwar memaklumkan beliau sekali lagi telah mengutus surat kepada Agong untuk mohon mengadap berhubung sokongan yang dimilikinya bagi membentuk kerajaan baharu.
Anwar berkata, kini segala-galanya terpulang kepada budi bicara Agong.
“Ini proses terus. Saya sudah hantar warkah kepada Agong. Agong baru habis kuarantin (baru kembali daripada lawatan rasmi ke Dubai)
“Itu budi bicara Agong. Jadi saya tak mahu komen lebih daripada itu,” tambah Anwar lagi.
Kemudian UMNO bahagian-bahagian meluluskan usul putus hubungan dengan Bersatu dan diikuti dengan dua Ahli Parlimen UMNO, Ahmad Jazlan Yaakob dan Nazri Aziz mengumumkan menarik sokongan mereka terhadap Muhyiddin.
Muhyiddin pula, berdepan gugatan itu, atas alasan kes Covid19 makin meninggi, bukan saja mengumumkan PKP dilaksanakan semula, malah diikuti dengan nasihatnya kepada Agong agar darurat dikuatkuasakan.
Apa yang berlaku seterusnya, penolakan demi penolakan terhadap Muhyiddin tambah membesar serta boleh didengar dan dikesan di merata-rata di seluruh negara lantaran selain tiada sebarang tindakan dilakukan dibawah undang-undang darurat untuk menangani Covid19, pengumuman tentang anggota jawatankuasa bebas darurat juga hanya dibuat hampir sebulan selepas darurat diumumkan.
Rakyat akhirnya benar-benar sedar darurat ini dicadangkan Muhyiddin semata-mata untuk melindungi kuasnya yang hampir terlucut.
Berdepan rentetan semua peristiwa itu, diikuti keadaan negara tambah memburuk, apa yang sangat-sangat dipohon daripada Agong sekarang ialah agar baginda dapat menerima Anwar untuk mengadap sekali lagi atau buat kali terakhir bagi menutup segala kemelut dalam negara ini.
Selepas Anwar dipanggil mengadap, seterusnya baginda bolehlah pula memanggil mengadap ketua-ketua parti dan beberapa Ahli Parlimen yang didakwa menyokong Pengerusi PH itu.
Jika melalui majlis mengadap oleh Anwar dan ketua-ketua parti itu terbukti akhirnya beliau memiliki sokongan majoriti, semoga ini merupakan cara penyelesaian terbaik untuk menyelesai segala kekalutan serta ketidaktentuan yang sudah berpanjangan sekian lama ini.
Kiranya Anwar gagal membuktikan sokongan yang dimiliknya melalui majlis mengadapnya serta ketua-ketua parti yang dipanggil mengadap itu, Muhyiddin dengan sendirinya selepas itu tidak boleh dipertikaikan lagi kedudukannya.
Malah Agong boleh menutup terus pintu Istana Negara untuk Anwar mengadap lagi sehinggalah tibanya tarikh PRU15 diadakan.
Oleh kerana Parlimen sudah digantung bersekali dengan darurat yang dinasihati oleh Muhyiddin, harapan hamba rakyat seluruh negara sekarang ini hanyalah kepada Agong saja sebagai payung negara untuk menyelesaikan segala masalah yang pada hakikatnya berpunca daripada hanya satu perkara – Perdana Menteri tiada majoriti dan telah hilang keabsahannya.
Daulat Tuanku!!!
 (Shahbudindotcom 16/02/2021)

4.5

12

votes
Article Rating
Kongsikan artikel ini


SAMPAI AHLI PARLIMEN LUAR TURUT BERSUARA, TIDAK RASA MALUKAH MUHYIDDIN?

Sejumlah 90 Ahli Parlimen daripada tujuh negara Asean menggesa Yang di-Pertuan Agong dan Perdana Menteri untuk membenarkan Parlimen bersidang secepat mungkin tanpa sekatan.
Dalam satu kenyataan bersama hari ini, mereka berkata persidangan Parlimen penting untuk memastikan kebertanggungjawaban kerajaan, menilai langkah darurat, melindungi hak asasi, dan menyumbang ke arah proses membuat keputusan berkenaan dasar utama.
Kenyataan itu ditandatangani Ahli Parlimen daripada Thailand, Indonesia, Timor-Leste, Kemboja, Filipina dan Singapura.
“Kuasa darurat Malaysia jelas tidak menepati piawaian antarabangsa yang sedia ada dan mewujudkan keadaan di mana kebertanggungjawaban kerajaan amat terhad, dengan salah guna kuasa mungkin berlaku.
“Sebagai badan yang menyuarakan kehendak rakyat, Parlimen mempunyai kedudukan utama dalam demokrasi yang berfungsi, dan penggantungannya pada masa ini telah menidakkan penglibatan awam dalam proses membuat keputusan.
“Ini membimbangkan terutamanya di saat sebarang keputusan kerajaan akan meninggalkan kesan berkekalan terhadap hidup rakyat,” menurut kenyataan tersebut.
Kata mereka lagi, sekarang waktu yang amat penting untuk Parlimen berfungsi dengan cekap dan memantau terhadap sebarang risiko salah guna kuasa.
Susulan proklamasi darurat oleh Perdana Menteri Muhyiddin Yassin bulan lalu, atas dasar melawan penularan wabak Covid-19 yang kian meningkat, sidang Parlimen dan DUN digantung sehingga tempoh yang dirasakan sesuai oleh Agong.
Perintah darurat berkuatkuasa sehingga Ogos dan tertakluk kepada syor jawatankuasa khas yang dianggotai 19 ahli daripada pelbagai latar belakang, termasuk tiga ahli Parlimen pembangkang.
Mereka turut menyuarakan kebimbangan berhubung kuasa tambahan kepada angkatan tentera ketika tempoh darurat untuk menangkap warga asing tanpa dokumen di sempadan negara.
“Kami ingin mengingatkan pihak berkuasa, bagi menjamin darurat tidak digunakan untuk menekan hak asasi atau merampas institusi demokrasi, ia sepatutnya wajar dan bersekadar untuk menangani ancaman yang ingin dikekangnya, dalam hal ini bagi mengekang penularan Covid-19.
“Kuasa seumpama itu perlu bersifat sementara, teratkluk kepada pengawasan kehakiman dan legislatif yang berkesan, dan tidak menyasarkan golongan tertentu,” kata mereka.
Sumber – Malaysiakini –
https://m.malaysiakini.com/news/563173

3.8

6

votes
Article Rating
Kongsikan artikel ini


RAKYAT SUDAH TAK KISAH, TAPI AWAS MUHYIDDIN….

Selain perutusan khas Perdana Menteri, perkara lain yang membuatkan rakyat mula benci ialah sidang media Menteri Kanan (Keselamatan), Ismail Sabri Yaakob berkaitan SOP PKP dan pengumuman jumlah kes Covid19 oleh Ketua Pengarah Kesihatan, Noor Hisham Abdullah.
Ramai yang bukan saja tidak lagi menontonnya, malah tidak kisah pun apa butiran yang diumumkan dalam kedua-dua sidang media harian itu.
Bagi sidang media Ismail Sabri, ramai yang melihat kemunculannya hanya untuk mengumumkan perubahan-perubahan SOP mengikut kepentingan kerajaan sehingga kebanyakan orang jadi pening dibuatnya.
Bak kata Tun Daim Zainuddin, SOP sekarang ini lebih sesuai dipanggil “Semua Orang Pening”.
Mana tidaknya, dalam rakyat biasa dikenakan pelbagai peraturan yang menekan mereka untuk cari makan, orang kayangan dan menteri-menteri semacam bebas dan kebal saja melanggarnya.
Ismail Sabri pula, juga merupakan orang kayangan, langsung dilihat tidak pernah berbunyi mengenai beberapa menteri yang jelas melanggar SOP itu.
Jadi, SOP yang berubah-ubah ini untuk kepentingan rakyat biasa atau bagi menyelesakan lagi hidup orang kayangan?
Semalam, dengan SOP diubah untuk kesekian kalinya iaitu membenarkan pergerakan melebihi 10 kilometer tapi rentas negeri dan daerah masih dihalang, ramai dilihat tak kisah pun tentangnya.
Beberapa rakan dalam komunikasi media sosial berkata, mereka tidak ambil peduli pun apa SOP atau peraturan yang diumumkan kerajaan kebelakangan ini.
Ketika diberitahu sekarang ini sudah boleh bergerak melebihi 10 kilometer, ada yang berkata, “lantaklah…selama ini pun kami bebas saja berkereta melebihi jarak tersebut”.
Mereka juga tidak peduli sama ada SOP terbaru ini berkesan untuk mencegah Covid19 atau menunjukkan kerajaan tidak benar-benar serius untuk membendung Covid19.
Yang kami sedar kini PKP ini, tambahan lagi darurat, hanya alat untuk melindungi kuasa saja, tambah mereka.
Begitu juga dengan sidang media Noor Hisham, angka-angka kes baru, kes pulih dan jumlah kematian yang diumumkan beliau setiap hari tidak lagi memberi kesan mengejut atau mengujakan kepada orangramai.
Kenaikan angka yang mendadak secara tiba-tiba, kemudian menurunnya juga tiba-tiba membuatkan rasa curiga mula melanda.
Kerap pula, entah kebetulan atau memang sudah takdir Tuhan sejak azali lagi, angka yang diumumkan itu sama turun naiknya dengan suhu politik negara.
Kalau panas suhu politik, naiklah angka Covid19 yang diumumkan tapi kalau politik agak reda dan tiada riuh rendah mahu mengambil alih kuasa, angkanya pun turun tiba-tiba.
Lantaklah…mereka tengah ada kuasa, kata seorang pakcik yang kebetulan ditemui ketika sama-sama menikmati kopi di waktu pagi.
Lebih membuatkan rakyat jadi tak peduli dengan angka Covid19 ialah berikutan pengakuan Noor Hisham sendiri bahawa penurunan kes yang diumumkan kebelakangan ini adalah disebabnya kurangnya ujian saringan yang dijalankan.
Makna kata, angka menaik sebelum ini adalah disebabkan semata-mata banyak ujian saringan yang dijalankan.
Ternampak di sini, seperti kata yang biasa diungkapkan oleh orang Indonesia….segalanya bisa diatur-atur Pak!!
Gambaran paling mudah difahami ialah rakyat sekarang sudah begitu benci kepada kerajaan dan Muhyiddin Yassin selaku Perdana Menteri.
Semua perkara yang dilihat ada kaitan untuk melindungi kedudukan Muhyiddin, pasti disitu ada kebencian yang bercambah dan makin merata hari demi hari.
Yang ada masa dan suka meluahkan perasaan, mereka akan meluahkannya di mana-mana sehingga mengadu dalam FB Istana Negara atau memanjangkannya sejauh ke laman sosial Presiden Indonesia.
Kalau Muhyiddin melawat Amerika, pastilah luahan kebencian akan turut sama membanjiri laman media sosial Sang Presidennya juga.
Namun, oleh kerana ramai yang lain tiada kuasa untuk berbuat apa-apa, hanya buat tak kisah saja pilihan yang mereka ada sehingga waktu yang ditunggu benar-benar tiba.
Rakyat yang mula tidak kisah ini ada di mana-mana – di kota, di desa, di taman perumahan dan di mana saja di sekeliling kita – yang pasti ia adalah petanda mereka hanya menunggu masa untuk bangkit dan menghukum kerajaan yang ada ini.
(Shahbudindotcom 17/02/2021)

4.5

13

votes
Article Rating
Kongsikan artikel ini


TOLONG SPRM…JANGANLAH RINA DISIASAT APA-APA!!

Selain mengejutkan ramai kerana secara tiba-tiba berjaya melangsingkan badannya, Rina Harun sekali lagi mencuri tumpuan dengan memperlihatkan dirinya seolah-olah ada keajaiban lantaran berjaya melangsaikan hutangnya berjumlah sekitar RM1.3 juta dengan sekelip mata.
Hutang dengan sebuah syarikat produksi berpangkalan di Paris itu dibayar secara tunai oleh beliau bagi mengelakkannya daripada diisytiharkan muflis.
Sehubungan itu, ramai mempertikaikan kemampuan Menteri Pembangunan Wanita, Keluarga dan Masyarakat itu berbuat demikian serta meragui daripada mana beliau memperolehi wang tersebut.
Ia lebih-lebih lagi kerana dalam perisytiharan yang pernah dibuatnya pada 2019, beliau mengumumkan pendapatannyaa ketika itu adalah RM34,004.48 sebulan serta aset sebanyak RM72 ribu.
Jika tiada sebarang perubahan dalam gaji bulanan Rina antara Jun 2018 hingga Feb 2021, bermakna keseluruhan pendapatannya hanya berjumlah RM1,122,000.00.
Dengan andaian beliau tidak berbelanja walau sesen pun daripada gaji bulanannya itu untuk dirinya atau tujuan-tujuan lain, jumlahnya masih dikira tidak cukup bagi membayar hutang RM1.3 juta itu secara tunai.
Sedemikian itu, dipersoalkan daripada manakah beliau memperolehi wang sebanyak itu untuk membayar hutangnya?
Tidak kurang yang meminta pihak berkuasa, khususnya SPRM agar melakukan siasatan terhadap Rina.
Wajarkah SPRM menyiasat atau badan itu hanya perlu berdiam diri saja?
Mengambil kira PN ini adalah sebuah kerajaan Melayu/Islam, tambahan lagi ada Pas, sebuah parti Islam didalamnya, rasanya elok SPRM abaikan saja sebarang dakwaan yang wujud berkaitan menteri itu.
Ehhh…takkanlah menteri kerajaan Melayu/Islam sanggup makan duit tepi?
Lagi pun, mana tahu Rina ada sumber kewangan lain yang kita semua tidak tahu tentangnya?
Jika melangsingkan badannya pun boleh dilakukannya tanpa kecoh-kecoh, tidak mustahil sumber kewangan halal lain yang dimilikinya, selain gaji bulanan pun tidak suka dihebohkannya kepada sesiapa.
Selain itu, barangkali juga beliau meminjam wang dengan sesiapa untuk membayar hutang tersebut.
Maklumlah dah jadi menteri, belum muka mulut nak pinjam pun mungkin ramai yang sedia atau rela hati meminjamkan wang mereka.
Oleh itu, tolonglah SPRM…jangan buang masa mahu membuka fail siasatan terhadapnya.
Senang cerita, SPRM hanya perlu buat-buat tak nampak dan jangan ambil kisah pun tentang kemampuan tiba-tiba Rina membayar hutang sebanyak RM1.3 juta secara tunai itu.
(Shahbudindotcom 17/02/2021)

4.6

10

votes
Article Rating
Kongsikan artikel ini


BUKAN SUATU KESALAHAN BILA UMNO ENGGAN KONGSI KERUSI DENGAN BERSATU

Sehingga ini dua pemimpin UMNO negeri telah bersuara enggan berkongsi sebarang kerusi dengan Bersatu dalam PRU15 akan datang.
Mereka ialah Saarani Mohamed, Pengerusi Badan Perhubungan UMNO Perak dan Noh Omar, Pengerusi Badan Perhubungan UMNO Selangor.
Menurut Saarani, semua kerusi Parlimen dan DUN di Perak yang tandingi UMNO dalam PRU14 lalu akan kekal kekal ditandingi parti jtu pada PRU15 akan datang.
“Kalau ada keikhlasan untuk menyokong dan mendokong penyatuan Melayu di negeri Perak, jangan ganggu kerusi UMNO
“Terdapat dua Adun Bersatu di Perak sekarang iaitu di Sungai Manik dan Tualang Sekah, tetapi kedua-dua kerusi itu sebenarnya hak UMNO.
“Jadi, UMNO akan letak calon bertanding di kawasan tersebut,” tegas Saarani lagi.
Noh Omar pula berkata, UMNO Selangor kekal dengan pendirian untuk tidak berkompromi atau memberi memberi sebarang kerusi milik mereka kepada Bersatu.
UMNO bagaimanapun tegasnya, bersedia untuk menyokong dan membantu Bersatu di mana-mana kerusi yang mereka bertanding, tetapi bukan milik UMNO.
Sehubungan itu, beberapa pemimpin Bersatu tampil membidas pendirian kedua-dua pemimpin UMNO itu serta melabelkannya sebagai pencetus perpecahan Melayu.
Ada juga yang berkata, soal pembahagian kerusi seharusnya dibincangkan secara tertutup, bukan bebas diperkatakan di media massa.
Meskipun ramai pemimpin Bersatu marah kepada Saarani dan Noh, apa yang mereka perkatakan sebenarnya bukan sesuatu yang salah.
Ini kerana dalam mesyuarat perwakilan UMNO bahagian-bahagian seluruh negara pada 1 hingga 3 Januari lalu, majoritinya telah meluluskan usul setuju agar UMNO memutuskan hubungan dengan Bersatu dalam PRU akan datang.
Apabila setuju putus hubungan, bermakna tiada lagi kerjasama dan tiada lagi kongsi-kongsi kerusi antara UMNO dengan Bersatu.
Yang ada ialah UMNO mesti sedia untuk berlawan dengan Bersatu.
Jadi, tidak salah apa-apa pun bila ada pemimpin UMNO seperti Saarani dan Noh bersuara enggan berkongsi kerusi dengan Bersatu.
Malah, suara mereka itu selari dengan usul yang telah diluluskan yang menggambarkan itulah kehendak akar umbi UMNO.
(Shahbudindotcom 18/02/2021)

4.5

11

votes
Article Rating
Kongsikan artikel ini


KUNCINYA MUHYIDDIN YANG KUCAR-KACIRKAN NEGARA, KATA AHLI MT UMNO

Memang salute kepada Datuk Azalina. Pertama menyatakan pendirian tegas bahawa legislatif lumpuh bila Parlimen digantung.
Kedua, Azalina hantar surat kepada Peguam Negara dengan peringatan, tugas Peguam Negara ialah menjadi penasihat perundangan yang bebas kepada Kerajaan.
Peguam Negara mesti tidak takut dan tidak memihak. Mesti saksama (impartial). Justeru dia mahu AG beri nasihat perundangan yang telus kepada Perdana Menteri.
Beranikah AG? Semoga TS Idrus Harun ada hati nurani yang kuat. Kita tidak mahu Tommy Thomas 2.0.
Azalina juga mahu Jawatankuasa Pilihan Khas (Select Committees) berfungsi ketika darurat. Betulkah Peguan Cara Negara tidak setuju?
Azalina turut cadang supaya Kabinet sekarang digantung dan diganti dengan “Kabinet Khas Darurat” yang fokus kepada kementerian yang relevan sahaja.
Sekarang “Eksekutif” termasuk Jamaah Menteri terlalu bebas mentadbir negara. Tiada pertanggungjawaban Parlimen. Siapa boleh persoal bila kuarantin Menteri balik dari luar negara dikurangkan kepada 3 hari dari 10?
Agaknya itu sebab Rina Harun boleh buat kerja sambilan dan pejabatnya jadi tempat sesi fotogarfi menjadi model. Kalau ada Select Committee, Rina mungkin dihadapkan ke Jawatankuasa Pilihan Khas.
Inisiatif Azalina wajar dipuji dan disokong. Tetapi kuncinya ialah PM. Muhyiddin yang “mengkucar-kacirkannya”.
Beranikah AG?
DR PUAD ZARKASHI, AHLI MT UMNO
18 Februari 2021.

4.2

5

votes
Article Rating
Kongsikan artikel ini


SEKAT KEBEBASAN BERSUARA KELAKUAN KERAJAAN LEMAH YANG TIADA KEABSAHAN – ANWAR

Saya terkesan dengan keputusan Mahkamah Persekutuan hari ini terhadap laman berita Malaysiakini atas sebab menghina mahkamah dan juga denda yang melampau tinggi yang dikenakan terhadapnya.
Serbuan polis terhadap Gerakbudaya dan tindakan merampas sebahagian dari komputer mereka adalah juga memprihatinkan.
Kebebasan bersuara adalah tiang seri dan elemen terpenting dalam mana-mana sistem masyarakat yang demokratik.
Kesemua cabang pemerintah adalah bertanggungjawab dalam memelihara dan melindungi kebebasan bersuara sepertimana yang diperteguh di dalam Perkara 10 Perlembagaan Persekutuan.
Dalam perkara terkait penghinaan terhadap mahkamah dan subjudis, kita boleh bersetuju dengan sudut pandang Majlis Peguam bahawa mesti wujud keseimbangan antara pemeliharaan prinsip kebebasan bersuara dan penegakan hukum yang jelas.
Dalam masa yang sangat singkat Perikatan Nasional mengemudi negara, tampaknya terdapat serangan yang berterusan ke atas kebebasan bersuara dan kebebasan media, termasuk penyiasatan dan gangguan terhadap para wartawan, para pemuka masyarakat madani, ahli-ahli Parlimen dan kini badan-badan berita yang bebas.
Pemerintah yang kuat dan yang punyai keyakinan terkait keabsahan mereka tidak mungkin akan berkelakuan seperti ini.
Apa yang kita dihadapkan hari ini adalah sikap sebuah kerajaan yang lemah yang sentiasa mencari jalan untuk mengelak dari masyarakat umum dan kebertanggungjawaban dalam bentuk Pengisytiharan Darurat, penggantungan Parlimen dan serangan yang berterusan terhadap media yang bebas.
Malaysiakini tidak dituduh kerana melaporkan berita palsu, tetapi mereka dihukum kerana komen-komen yang ditinggalkan oleh pengguna-pengguna internet yang tidak dikenali di laman berita mereka.
Taktik semacam ini pernah dilakukan oleh banyak kerajaan di seluruh dunia, dan ini adalah tanda-tanda bahawa Malaysia sedang bergerak pantas ke arah kediktatoran.
Tindakan ini hanya akan merobek kepercayaan dan keyakinan dalam soal penegakan negara hukum di Malaysia dan akan menjauhkan lagi para pelabur asing dari negara ini.
Saya terharu dengan dukungan rakyat terhadap Malaysiakini saat ini. Majoriti rakyat Malaysia senantiasa komited dalam memperteguh dan mempertahankan prinsip-prinsip dan semangat Perlembagaan Persekutuan.
ANWAR IBRAHIM
19 Februari 2021.

4.9

10

votes
Article Rating
Kongsikan artikel ini


ENGGAN MINTA MAAF, SAYA AKAN LAWAN SAMAN PM DI MAHKAMAH – DR. PUAD

Saya sahkan telah menerima LOD daripada Peguam Perdana Menteri. Dia akan ambil tindakan saman RM10 juta terhadap saya.
Saya akan serahkan kepada Peguam saya untuk respond surat LOD tersebut.
Sebagai individu yang dijamin kebebasan bersuara, saya tidak akan benarkan diri saya dibuli oleh TS Muhyiddin seperti mana UMNO dibuli.
Saya tidak perlu memohon maaf dan tidak perlu memadam posting dalam FB saya.
Justeru saya memilih ke Mahkamah. Ini akan memberi peluang kepada saya untuk bersama rakyat yang membantah amalan “antara dua darjat” dalam isu kuarantin.
Saya dituduh memfitnah Perdana Menteri. Sedangkan saya hanya bertanya dan meminta penjelasan. Kalau itu pun di saman maka amat wajar saya melawan di Mahkamah.
Oleh kerana peraturan kuarantin 3 hari untuk Menteri dibuat tergesa gesa, maka ia isu “kepentingan awam” yang perlu ditanya dan dipersoalkan.
Ini kerana dalam Artikel 8 Perlembagaan Persekutuan disebut dengan jelas rakyat berhak mendapat layanan yang adil dan saksama. Maka apakah “kuarantin” 3 hari tidak bertentangan dengan Artikel 8?
Pada saya amat jelas tindakan saman ini bertujuan untuk menutup mulut dan menakutkan para pengkritik. Saya tidak berganjak.
DR. PUAD ZARKASHI
Ahli MT UMNO
19 Februari 2021.

4.7

13

votes
Article Rating
Kongsikan artikel ini


UMNO JANGAN BERLENGAH LAGI, AMBIL PELUANG SEKARANG KETIKA KEBENCIAN SEDANG MEMUNCAK TERHADAP MUHYIDDIN

Hakikat bahawa rakyat kini begitu benci dan meluat dengan Muhyiddin Yassin bukanlah rekaan atau andaian semata-mata.
Di mana-mana saja, suara kebencian dan penolakan itu tidak saja begitu ketara, malah tahapnya sudah melebihi apa yang diterima Najib Razak sebelum ini.
Sebagaimana rakyat telah menghukum BN kerana penolakan terhadap Najib, kini sentimen yang sama sedang melanda PN lantaran perasaan meluap-luap ingin menjatuhkan Muhyiddin.
Dengan pelbagai kemelut, ketidak-tentuan, kucar-kacir sistem pentadbiran negara dan diburukkan lagi kerana semua itu menjadikan ekonomi derita dan rakyat sengsara, dirasakan ubat mujarabnya hanyalah dengan menyingkirkan Muhyiddin daripada kerusi kuasanya.
Tetapi, dengan menjadikan Covid19 sebagai kambing hitam, PKP dan darurat ini dirasa bagai tiada penghujungnya bakal dimanfaatkan oleh Muhyiddin untuk melindungi kedudukannya.
Ramai yang percaya, selagi ancaman menjatuhkannya sering menjelma, manakala bayang kemenangan terlihat semakin sirna jika mahu diadakan pilihanraya, dikatakan jalan pilihan bagi Muhyiddin ialah terus memanjangkan lagi PKP dan darurat ini daripada semasa ke semasa.
Lantaran itu, sebelum negara ini terperosok lebih jauh ke lembah sengsara, menjatuhkan Muhyiddin tidak harus lagi ditunda-tunda.
Dalam hal ini, UMNO sebagai kelompok Ahli Parlimen terbesar dalam kerajaan PN yang meletakkan Muhyiddin sebagai Perdana Menteri sebelum ini, parti itu juga kunci penentu kepada segala kemelut yang dihadapi rakyat dan negara ketika ini.
Memang sebelum kejatuhan PH dan terbentuknya PN pada Mac tahun lalu, nama UMNO sedang berada di puncak keyakinan dan keinginan rakyat untuk melihatnya kembali berkuasa.
Beberapa pilihanraya kecil yang dimenangi UMNO sebelum itu jelas memperlihatkan hakikat tersebut dan rakyat seolah-olah sudah melupakan dosa-dosa silamnya dan ingin ia kembali menerajui kepimpinan negara.
Namun, apa yang berlaku selepas UMNO berada dalam kerajaan semula telah secara perlahan-lahan menenggelamkan nama baiknya.
Hari ini sedikit demi sedikit keyakinan rakyat sudah mula goyang terhadap UMNO dan kecuali melalui beberapa kerat pemimpinnya yang tidak memegang jawatan dalam kerajaan, yang selebihnya yang berada dalam kerajaan hanya menampakkan mereka lebih sayangkan perut, kedudukan dan jawatan berbanding perjuangan.
Dalam isu berkaitan pengeluaran wang KWSP dan moratorium pinjaman bank, di mana suara menteri dan timbalan menteri UMNO dalam memperjuangkannya?
Berkaitan pemotongan peruntukan yang dilakukan Muhyiddin terhadap enam wakil rakyat UMNO daripada RM3.7 juta yang diterima tahun lalu kepada hanya RM100 ribu setahun tahun ini, siapa menteri dan timbalan menteri UMNO yang terdengar ada bersuara membela rakan separti mereka sendiri?
Begitu juga dalam deretan isu lain yang berlaku pertembungan antara kepentingan rakyat dengan kedudukan Perdana Menteri, sementara Ahli Parlimen yang tidak berjawatan dalam kerajaan terus bersuara, tetapi mereka yang berjawatan menteri dan timbalan menteri jelas sudah menampakkan diri mereka semakin lupa kepada hakikat perjuangan yang sebenarnya.
Memperjuangkan nasib sendiri agar terus kekal sebagai menteri dan timbalan menteri nampaknya jauh meninggalkan kepentingan untuk berjuang demi rakyat sebagaimana ia berdegar-degar bagai nak runtuh langit dimainkan ketika menjadi pembangkang selama 22 bulan sebelum itu.
Terburuk sekali sekarang ini, walaupun kebejatan Muhyiddin dalam mengurus negara tidak perlu dihuraikan lagi kerana segala-galanya sudah terang lagi nyata, keengganan UMNO menarik sokongan bagi menjatuhkan kerajaan mula membuatkan rakyat jadi keliru.
Rakyat kini sudah cukup derita di bawah kerajaan yang tiada keabsabahan, Perdana Menteri yang tiada majoriti dan tiada kemampuan melonjakkan ekonomi di sebalik pelbagai sekatan PKP dan darurat yang pada hakikatnya semua itu hanya untuk menyelamatkan tengkuk Muhyiddin semata-mata, tetapi membuatkan rakyat semakin terpanggang sengsara.
Sebenarnya di ketika rakyat sedang marah dan di puncak penolakan kepada kepimpinan Muhyiddin inilah waktu yang paling sesuai untuk UMNO menarik sokongan bagi memperlihatkan sikapnya yang benar-benar pro rakyat.
Tidak guna meluluskan usul putus hubungan dengan Bersatu, juga tidak guna dua Ahli Parlimen mengumumkan tidak lagi menyokong Muhyiddin, malah turut tiada gunanya Timbalan Speaker mengutus surat memaklumkan rasa bingung dengan penggantungan Parlimen jika UMNO masih tercongok menyokong Muhyiddin sebagai Perdana Menteri.
Semua itu tidak bermakna apa-apa selagi UMNO terus menyokong kerajaan PN ini, malah Timbalan Speaker yang bingung dengan penggantungan Parlimen, tetapi tidak berani meletakkan jawatan, hanya membuatkan rakyat lebih bingung dibuatnya.
Kalau betul-betul memikirkan soal perjuangan, membela rakyat yang derita dan mahu UMNO disanjung sema, lakukanlah seperti Ahli Parlimen Machang yang menarik sokongan dan meletak jawatan sekaligus tanpa sayang kepada kedudukan.
Kalau betul berani dan mahu UMNO menang PRU, inilah masanya harus keluar secara en bloc daripada kerajaan sebagai tanda tidak setuju dengan Muhyiddin.
Buat ada Zahid Hamidi, Najib Razak dan beberapa pemimpin UMNO lain yang cuba berwatak seperti pembangkang dengan menegur dan mengkritik banyak perkara, namun dalam masa yang sama terus membekalkan oksigen untuk Muhyiddin dan Bersatu kekal mencatur kuasa dalam kerajaan?
Lagi lama UMNO duduk bersimpuh menyokong kerajaan, sementara rakyat semakin menjauhi dan ingin menjatuhkan Muhyiddin, tidak kira bila sekali pun PRU15 diadakan, percayalah, harapan serta peluang mereka untuk menang juga jadi makin menghilang.
UMNO hanya berpeluang menang pilihanraya serta boleh kembali berkuasa jika segera menarik sokongan terhadap kerajaan kerana dengan menjatuhkan Muhyiddin, sikap itu akan membuatkan rakyat terhutang budi serta percaya kepada perjuangannya benar-benar untuk rakyat jelata.
Sementara Muhyiddin memang sah dibenci, UMNO yang takut-takut menarik sokongan, walhal dua Ahli Parlimennya sudah pun berbuat demikian dan usul putus hubungan telah juga diluluskan, lagi berlengah hanya akan membuatkan rakyat turut benci dan hilang kepercayaan kepada parti itu.
(Shahbudindotcom 19/02/2021)

4.3

6

votes
Article Rating
Kongsikan artikel ini


APAKAH VAKSIN COVID19 HERO NEGARA?

Menurut laporan berita semalam, pesawat penumpang Airbus A330-300 milik Malaysia Airlines yang dihiasi Jalur Gemilang bakal menempa sejarah apabila ditugaskan untuk menerbangkan vaksin COVID-19 jenis Pfizer-BioNTech untuk keperluan Malaysia pada Ahad ini.
Pesawat berkenaan akan membawa 312,390 dos vaksin Pfizer-BioNTech untuk penghantaran pertama ke Malaysia menjelang Program Imunisasi COVID-19 Kebangsaan secara berfasa bermula 26 Februari ini.
Soalnya, perlukah pembelian dan penghantaran vaksin Covid19 diraikan sebegitu rupa?
Apakah ia hero negara?
Sejarah apa yang mahu diraikan dengan pembelian vaksin itu, walhal semua negara di dunia ini turut membelinya?
Apakah vaksin itu ciptaan pakar-pakar perubahan daripada Malaysia?
Kenapa negara-negara lain yang lebih dulu menerima vaksin seperti Singapura, Indonesia, Myanmar, Nepal, Bangladesh dan lain-lain negara tidak meraikannya seperti negara kita?
Apa masalah kita?
Sudahlah kita lambat menerima vaksin berbanding negara lebih ke belakang seperti Myanmar, Nepal dan Bangladesh, apa sebenarnya keperluan meraikan kedatangan vaksin dengan pesawat membawanya dihiasi dengan jalur gemilang?
Bangga sangatkah kita dengan vaksin yang dibeli dengan peruntukan kerajaan sebanyak RM3 bilion itu.
Ehhh…makin entah-entah apalah era PN jadi kerajaan ni!!
(Shahbudindotcom 20/02/2021)

5

3

votes
Article Rating
Kongsikan artikel ini


HANYA TIDAK BERSAMA BERSATU/PN LEBIH MEMBERI PELUANG UMNO DAPAT SEMULA JAWATAN PM

Dalam PRU15 akan datang, dua matlamat yang ingin dicapai UMNO ialah menang pilihanraya dan mendapatkan kembali jawatan Perdana Menteri.
Lantaran itu, keputusan terbaru yang difahamkan diputuskan oleh MT UMNO iaitu menolak kerjasama dengan PN dalam PRU15 akan datang serta tidak menerima tawaran jawatan Timbalan Perdana Menteri, ia adalah sesuatu yang munasabah untuk mencapai dua matlamat tersebut.
Selain itu, keputusan MT UMNO itu juga selaras dengan usul putus hubungan dengan Bersatu yang telah diluluskan oleh majoriti UMNO bahagian-bahagian seluruh negara, baru-baru ini.
Hanya dengan tidak bekerjasama dengan PN dan Bersatu saja merupakan laluan lebih terbuka untuk UMNO menang PRU15 dan seterusnya menduduki semula kerusi Perdana Menteri.
Sebaliknya, jika UMNO bekerjasama dengan Bersatu dan PN, sementara menang PRU15 belum pasti, yang lebih dulu terpaksa dikorbankan ialah banyak kerusi Parlimen serta jawatan Perdana Menteri kepada Bersatu.
Tujuan Bersatu menarik UMNO bekerjasama dengannya tidak lain ialah bagi memperolehi banyak kerusi untuk mereka ditandingi, selain supaya Muhyiddin Yassin dikekalkan lagi sebagai Perdana Menteri.
Dengan itu, UMNO cuba digula-gulakan dengan tawaran jawatan Timbalan Perdana Menteri, tetapi dari segi jangka panjang dan mungkin hingga akhir zaman, menerima tawaran itu akan terus menjadikannya hilang peluang untuk mendapatkan semula jawatan Perdana Menteri.
Lebih daripada itu, jika setuju bekerjasama dengan Bersatu dan PN juga, UMNO sebagai parti lebih besar akan terus menjadi ‘khadam’ yang dibuli oleh Bersatu dan Muhyiddin yang diketahui umum gerakan politiknya banyak dipapan-caturkan oleh Hamzah Zainuddin serta Azmin Ali.
Tetapi, apabila UMNO tidak bekerjasama dengan Bersatu dan PN, pertandingan dalam PRU akan datang pasti menjurus kepada persaingan tiga penjuru antara BN, PH dan PN.
Dalam senario kebencian dan rasa meluat rakyat sedang memuncak kepada Muhyiddin dan kerajaan sekarang serta dijangka berterusan hingga ke peti undi, harapan PN untuk menang banyak kerusi dalam PRU akan datang adalah tersangat tipis.
Walaupun dalam PN ada Bersatu dan Pas, kelompok pengundi Melayu/Islam jauh lebih meyakini UMNO yang sederhana, memiliki barisan kepimpinan berwibawa serta punya rekod memimpin negara berbanding kedua-dua parti tersebut.
Di kerusi-kerusi Melayu, tambahan lagi dengan Bersatu tiada akar umbi dan jumlah cawangannya di sesetengah bahagian pula lebih sedikit daripada jumlah jari di kiri kanan tangan, BN dijangka akan meraih lebih banyak kemenangan berbanding PN.
Keberadaan Pas dalam PN dan untuk membantu Bersatu dirasakan turut tidak mampu menyumbang kelebihan kerana pengundi Melayu/Islam kini rata-ratanya sedar parti Islam itu adalah parti paling tidak berguna setelah mereka merasa nikmat kuasa.
Semua perjuangan dan gembar-gembar perkara-perkara yang kononnya dituntut Islam dan akan dilaksanakan apabila beroleh kuasa, kini disedari rakyat hanyalah auta dan temberang belaka.
Pas dalam PRU akan datang sukar mengelak daripada dihukum pengundi, malah kelakuannya yang menyertai PN kerana lebih tertarik kepada Bersatu, sedangkan sudah ‘bertunang’ dengan UMNO dalam MN, hanya menyerlahkan perangai galak dan tidak setia parti Islam itu.
Tanpa keraguan sebenarnya, walaupun BN mungkin mustahil mampu menang melebihi 112 kerusi Parlimen bagi membentuk kerajaan secara sendirian, tetapi jumlah kerusi kemenangannya tetap diyakini melebihi PN.
Persaingan sebenar BN untuk siapa menang lebih banyak kerusi hanya PH semata-mata.
Sedemikian, jika UMNO dan BN menang lebih banyak kerusi berbanding PN, maka dialah yang berhak memulakan rundingan untuk menubuhkan kerajaan.
Jika bekerjasama dengan PN sudah cukup untuk membentuk kerajaan, mungkin turut disertai dengan GPS daripada Sarawak, maka BN boleh memulakan inisiatif ke arah itu.
Begitu pun, jika PN tidak cukup kerusi, BN boleh pula beralih kepada PH untuk membentuk kerajaan baharu, di samping tidak melupakan GPS yang memang selesa bergerak bersendirian.
Yang penting, melalui jumlah kerusi yang BN diyakini menang lebih banyak berbanding PN, UMNO tidak saja akan kembali menerajui kerajaan selepas PRU akan datang, bahkan lebih penting dapat merampas kerusi Perdana Menteri yang kini dipegang Muhyiddin untuk menjadi miliknya semula.
(Shahbudindotcom 21/02/2021)

3.8

8

votes
Article Rating
Kongsikan artikel ini


KEPUTUSAN KABINET DAN MAHKAMAH SEPATUTNYA ADA RUANG DISEMAK PARLIMEN

1. Pertama saya menghormati keputusan Mahkamah Persekutuan dalam Kes Malaysiakini berkenaan isu penghinaan mahkamah.
2. Walaupun saya menghormati keputusan itu tetapi saya tidak bersetuju dengan keputusan itu kerana tidak sesuai dengan Perkara 10 Perlembagaan Persekutuan yang menjamin kebebasan bersuara dan menyatakan fikiran.
3.Bagaimanapun kebebasan Mahkamah untuk mentafsir undang-undang dan akhirnya membuat keputusan perlulah dihormati dan kebebasan mahkamah itu dilindungi serta dipertahankan, betapa buruk sekalipun keputusan mahkamah itu.
4.Negara kita Malaysia mengamalkan prinsip pengasingan kuasa antara tiga cabang: Eksekutif, Kehakiman dan Perundangan (Parlimen).
5.Walaupun Penghakiman Mahkamah atau keputusan mahkamah berkuatkuasa sebagai undang-undang tetapi kuasa terakhir untuk menggubal undang-undang terletak secara eksklusif pada Parlimen.Ahli-ahli Parlimen adalah penggubal undang-undang sebenarnya.
6.Justeru itu, keputusan-keputusan mahkamah yang tidak baik yang jika dibiarkan akan memberi kesan undang-undang yang buruk seperti dalam Kes Malaysiakini ini hendaklah dibetulkan di Parlimen.
7.Tugas ahli-ahli Parlimen ialah menggubal undang-undang baru atau meminda undang-undang sedia ada supaya Mahkamah dapat mentafsir undang-undang itu dengan jelas seperti yang diniatkan ( intention) oleh Parlimen.
8.Kesimpulannya, Penggantungan Parlimen sekarang perlu ditamatkan.Darurat juga mustahak ditamatkan segera.Parlimen mesti berfungsi semula.Keputusan-keputusan pihak Eksekutif atau Kabinet Kerajaan dan keputusan-keputusan pihak Mahkamah hendaklah disemak oleh Parlimen.Itulah yang dimaksudkan sistem pengasingan kuasa dalam sebuah negara demokrasi.
Sekian.
Hassan Abdul Karim
Ahli Parlimen Pasir Gudang
21 Februari 2021.

5

1

vote
Article Rating
Kongsikan artikel ini


AHLI MT UMNO CADANG SIDANG PARLIMEN DI DEWAN SEKOLAH

TAHNIAH di atas kejayaan PKP. Kalau PKP gagal mana mungkin shopping complex buka sepenuhnya apatah lagi PKP masih berkuat kuasa sehingga 4 Mac 2021.
Ramai sungguh orang pergi shopping di Alamanda dan Mall IOI Putrajaya. Macam nak sambut hari raya.
Sekolah pun akan buka pada 1 Mac iaitu tiga hari lebih awal sebelum PKP tamat.
Oleh kerana dewan sekolah boleh pakai, maka saya setuju sidang Parlimen buat di Dewan Sekolah.
Virus COVID-19 cuma serang Parlimen. Apa ada hal.
DR. PUAD ZARKASHI
Ahli MT UMNO
22 Februari 2021.

4.9

9

votes
Article Rating
Kongsikan artikel ini


ZAHID HAMIDI, SEKARANG BUKAN MASA UNTUK SEMBANG KARI!!

Demokrasi di Malaysia sudah dikafankan – begitu gambaran oleh Presiden UMNO, Ahmad Zahid Hamidi apabila Ahli-Ahli Parlimen tidak lagi boleh bersidang bagi menyampaikan keluhan dan isu yang dibangkitkan rakyat.
Sedangkan, katanya, akibat wabak Covid19, rakyat kini dihimpit pelbagai kemelut ekonomi dan mereka bukan hanya mahu melihat wabak itu ditangani, tetapi juga memerlukan pendapatan bagi menyediakan makanan untuk keluarga serta meneruskan kelangsungan hidup mereka.
“Saya adalah sebahagian daripada kerajaan, tetapi oleh kerana Parlimen tidak bersidang, maka jangan disekat suara rakyat yang saya menjadi lidahnya.
“Suara saya adalah nadi daripada rakyat dan ramai lagi kawan-kawan lain yang menyebutkan perkara ini kerana kalau bukan kita (wakil rakyat) yang menyuarakan suara rakyat, siapa lagi?
“Wakil rakyat yang sepatutnya duduk di Parlimen menyuarakan suara dan nadi rakyat, apabila demokrasi telah dikafankan atau sekurang-kurangnya telah disemadikan, maka apakah suara rakyat harus ditutup?” katanya dalam bual bicara bersama sebuah portal berita, malam tadi.
Ahmad Zahid yang juga Ahli Parlimen Bagan Datuk turut mempersoalkan kewajaran Parlimen digantung, sedangkan banyak tempat lain dibenarkan beroperasi.
“Kenapa Parlimen tak boleh bersidang?
“Pasar malam dibuka, pasar rakyat dibuka, adakah Ahli Parlimen lebih bahaya daripada pengunjung pasar malam?” soal beliau.
Sebenarnya apa yang dibangkitkan Ahmad Zahid ini bukan perkara baru kerana ia telah diperkatakan banyak pihak sebelum ini, bahkan ia boleh didengari di mana-mana.
Selain ramai pemimpin pembangkang, termasuk Anwar Ibrahim telah membangkitkannya, di media sosial pula suara rakyat yang merungut mengenai perkara itu boleh dikata dapat dibaca setiap hari.
Kesimpulan yang diperolehi tidak lain ialah tindakan menggantung Parlimen hanyalah semata-mata untuk menyelamatkan kedudukan Muhyiddin Yassin yang semakin ditolak daripada dijatuhkan.
Cuma, apabila UMNO sendiri yang merupakan sebahagian daripada kerajaan dan mempunyai jumlah Ahli Parlimen terbesar dalam kerajaan yang meletakkan Muhyiddin sebagai Perdana Menteri tidak lagi dapat menyembunyikan hakikat demokrasi telah mati dengan penggantungan Parlimen itu, ia bermakna Muhyiddin sudah tidak harus dipertahankan lagi.
UMNO dan Ahmad Zahid dalam hal ini, tidak harus lagi sekadar berani berkata, meluah rasa atau sembang kari melalui media senata-mata.
Sekarang adalah masa yang paling tepat untuk bertindak.
Oleh kerana demokrasi telah mati dan telah dikafankan, UMNO tidak harus berlengah lagi untuk menghidupkannya semula dengan cara tidak lagi membiarkan orang yang mematikan demokrasi itu terus hidup dengan kuasa dalam tangannya.
Percayalah, jika ini dapat dilakukan segera, sesuai dengan kedudukan Muhyiddin yang sudah begitu dibenci oleh rakyat, Ahmad Hamidi mampu menjulang semula nama UMNO dengan lebih baik lagi.
Tetapi, jika UMNO tidak berani berbuat apa-apa, bermakna parti itu sendiri adalah sebahagian daripada pihak yang bersubahat dalam memati atau mengkafankan demokrasi.
(Shahbudinditcom 22/02/2021)

5

7

votes
Article Rating
Kongsikan artikel ini


ANNUAR MUSA SUDAH U-TURN, TIDAK LAGI PRO BERSATU?

Pemimpin Parti Bersatu yang masih baharu dan belum faham dengan politik, lebih baik diam daripada menunjukkan sikap ghairah dalam soal dalaman UMNO.
Bekas Setiausaha Agung BN, Annuar Musa menyifatkan desakan dari pemimpin Bersatu agar UMNO mendedahkan isi perbincangan dalam mesyuarat di Janda Baik, Pahang Jumaat lalu, sebagai tidak perlu.
“Ada pulak ahli MT Bersatu meminta UMNO mengumumkan keputusan rasmi mesyuarat MKT UMNO di Janda Baik beberapa hari lalu.
“Saya merasakan tidak perlu bagi Bersatu terlalu ghairah dengan soal dalaman UMNO, apa lagi bagi mereka yang masih baharu. Mereka belum faham cara politik UMNO. Elok mereka diam.
“MKT UMNO ada kebijaksanaan yang tersendiri. Ia mempunyai tradisi serta pengalaman melalui pelbagai situasi politik. Saya percaya itulah yang sedang berlaku,” katanya menerusi hantaran di Facebooknya.
Semalam, Ahli Majlis Pimpinan Tertinggi (MPT) Bersatu, Dr. Muhammad Faiz Na’aman dilaporkan berkata, UMNO perlu mendedahkan keputusan rasmi mesyuarat MKT parti itu yang diadakan pada Jumaat lalu di Janda Baik, Pahang.
Katanya, perkara itu penting untuk mereka merancang kempen sama ada secara bersama atau berasingan bagi menghadapi PRU akan datang.
Menurut Annuar, mungkin sepinya mesyuarat di gunung (Janda Baik) tempoh hari meresahkan banyak pihak, termasuk dalam kalangan ahli parti itu sendiri.
Namun, kata beliau, untuk memahami cara UMNO meskipun tiada kenyataan rasmi, deafening silence itu boleh kedengaran dengan jelas di mana-mana.
“Berilah ruang UMNO menguruskan sendiri masalahnya itu. UMNO mampu mencari titik penyelesaiannya sendiri.
“Tiada siapa boleh veto sesiapa dalam UMNO kerana UMNO itu milik ahlinya.
“Ahli yang menentukannya.. (harap) sabar,” kata beliau.
Sumber – MalaysiaGazette.

3.3

4

votes
Article Rating
Kongsikan artikel ini


MUHYIDDIN LEBIH PERLU DISUNTIK VAKSIN MALU TERLEBIH DULU

Seperti dilaporkan media, Perdana Menteri, Muhyiddin Yassin akan menjadi rakyat Malaysia pertama menerima suntikan vaksin Covid19.
Beliau akan menerima suntikan tersebut pada Rabu, 24 Februari iaitu dicepatkan dua hari berbanding jadual asal pada Jumaat, 26 Februari.
Diberitakan Muhyiddin sendiri membuat keputusan untuk menjadi orang pertama menerima suntikan vaksin Covid19 bagi memberi keyakinan kepada rakyat Malaysia bahawa vaksin tersebut selamat digunakan.
Jika tujuan menjadikan Muhyiddin penerima pertama vaksin untuk maksud memberi keyakinan kepada rakyat, ia adalah keputusan yang tidak tepat kerana kedudukannya sendiri sebagai Perdana Menteri tidak lagi diyakini.
Bagaimanakah seorang yang tidak lagi diyakini mampu memberi keyakinan kepada orang ramai untuk meyakini apa yang dilakukannya?
Tidak mustahil, dengan Muhyiddin menjadi orang pertama disuntik vaksin, lebih ramai yang enggan membenarkan badan mereka disuntik dengan vaksin Covid19.
Muhyiddin bukanlah seperti Perdana Menteri Singapura, Lee Hsien Loong atau Presiden Indonesia, Joko Widodo yang sangat diterima baik oleh rakyat kedua-dua negara itu sehingga apa saja yang mereka lakukan lebih mudah menjadi ikutan.
Sebab itu, kewajaran Lee Hsien Loong dan Jokowi menjadi orang pertama di negara mereka menerima suntikan vaksin Covid19 tidak diragukan manfaatnya.
Berbeza dengan Muhyiddin, berikutan kedudukan beliau yang sarat dengan pertikaian, selain ramai yang ragu-ragu dengan vaksin itu sendiri, berharap kepada Perdana Menteri sebagai model ikutan mungkin akan menghasilkan natijah yang sia-sia saja.
Malah, dengan Muhyiddin menjadi orang pertama disuntik, kemudian diikuti dengan petugas-petugas barisan hadapan, beliau kini turut dipersendakan pelbagai pihak agar membawa sekali kesemua 220 Ahli Parlimen untuk menerima suntikan tersebut.
Selepas itu, diharapkan tiadalah masalah lagi untuk beliau membenarkan Parlimen bersidang kerana kesemua Ahli Parlimen sudah dilindungi daripada sebarang jangkitan Covid19.
Tetapi, adakah mungkin Muhyiddin akan melakukannya?
Kecuali jika Muhyiddin benar-benar ada perasaan malu dalam dirinya, perkara yang pertama yang harus dilakukannya ialah membenarkan Parlimen bersidang lantaran keabsahan dan majoriti dimilikinya sedang menjadi pertikaian ramai.
Malangnya, dalam sejarah Malaysia, Muhyiddin inilah Perdana Menteri yang paling tidak malu atau tidak mempunyai perasaan malu dalam dirinya berbanding semua penyandang sebelumnya.
Selepas menangguh-nangguh sidang Parlimen kerana tidak yakin dengan majoritinya, menolak sebarang usul tidak percaya atau usul percaya, beliau kemudian mencadangkan darurat yang tujuan pokoknya ialah menggantung Parlimen apabila terlihat beberapa Ahli Parlimen mula menarik sokongan terhadapnya.
Darurat yang kononnya untuk menangani Covid19, walaupun PKP telah dilaksanakan, akhirnya difahami majoriti rakyat hanyalah untuk melindungi kuasanya semata-mata.
Ini kerana, secara perlahan-lahan banyak sektor kegiatan manusia seperti pasar malam, sekolah, kilang-kilang, aktiviti sukan, restoran dan segala macamnya lainnya sudah pun dibuka pada waktu ini.
Namun, di sebalik semua sudah dibuka, Parlimen tetap ditutup seolah-olah di bangunan itulah tempat bersarangnya segala mak bapak virus Covid19.
Susulannya, tidak kurang yang menyindir Muhyiddin agar membenarkan Ahli Parlimen bersidang di dewan sekolah atau di tapak pasar malam saja.
Pokoknya, segala kebejatan yang ada dalam negara sekarang ini tidak lain adalah kerana kita mempunyai seorang Perdana Menteri yang tidak punya perasaan malu lagi dalam dirinya.
Kalau Muhyiddin ada perasaan itu, tentu beliau sangat malu mengekalkan lagi dirinya sebagai Perdana Menteri, menerima gaji, memberi makan anak isteri dan keluarganya serta muncul di khalayak ramai melalui pengekalan kuasa dengan cara yang tidak demokratik serta bertentangan dengan prinsip-prinsip demokrasi.
Untuk itu, jika ada suntikan pertama yang patut diterima Muhyiddin ketika ini, ia tidak lain ialah vaksin yang boleh memahamkannya erti malu, seterusnya menjadikan sifat malu itu perisai keutamaan dalam dirinya sebagai seorang manusia dan juga pemimpin.
(Shahbudindotcom 23/02/2021)

4.6

10

votes
Article Rating
Kongsikan artikel ini


PENGKHIANATAN PASTI TUMBANG, REFORMASI AKAN BANGKIT MEMADAM DETIK HITAM

1. Hari ini genap setahun mandat rakyat dikhianati melalui Langkah Sheraton yang telah menodai demokrasi didamba rakyat sejak sekian lama dan sekaligus telah memporak perandakan negara pada hari ini.
2. Langkah Sheraton yang didalangi pengkhianat bersama kuncu-kuncu mereka hingga tertubuhnya Perikatan Nasional merupakan bukti jelas bahawa semua itu sudah dirancang berbulan-bulan lamanya. Sabotaj dalaman ini telah menjawab pertikaian terhadap beberapa keputusan Kerajaan Pakatan Harapan ketika itu yang tidak selari dengan perjuangan reformasi.
3. Jika turut diimbas banyak kenyataan Tun Dr Mahathir dari sebelum Langkah Sheraton hingga kini yang membelakangi janji, tidak menjiwai agenda reformasi serta berterusan menyerang Dato’ Seri Anwar Ibrahim sudah pasti menguatkan dakwaan bahawa beliau juga adalah sebahagian daripada watak utama yang mengkhianati Pakatan Harapan.
4. Di atas dasar ini, AMK Malaysia telah mengambil jalan tegas dan berprinsip demi mempertahankan agenda reformasi dengan memfokuskan kepada isu-isu rakyat terutamanya ekonomi dan anak muda.
5. Kini dengan siri kegagalan dan kecelaruan Perikatan Nasional dalam mengendalikan krisis COVID-19, amalan 2 darjat prosedur operasi standard (SOP), pelaksanaan darurat yang menjadi pertikaian, dan pendidikan negara yang semakin cacamarba bukan sahaja membebankan rakyat, bahkan telah mencalarkan imej Malaysia di pentas antarabangsa.
6. Maka tidak hairanlah ekonomi negara kian merudum dengan kemerosotan pelaburan langsung asing (FDI) sehingga 68%, keluaran dalam negara kasar (KDNK) yang menguncup hingga -5.6% jauh dari unjuran Menteri Kewangan, penurunan penarafan kewangan oleh Fitch Rating dari A- kepada BBB+ serta Indeks Persepsi Rasuah (CPI) yang jatuh 6 anak tangga ke kedudukan 57.
7. Resam pengkhianatan tidak akan bertahan lama dan pasti tumbang. Rakyat akan bangkit memadamkan detik hitam demokrasi Malaysia dengan memilih parti yang tulen dan ikhlas membawa obor perjuangan reformasi demi manzahirkan Malaysia Baru yang sebenar pada Pilihanraya Umum ke-15 nanti.
AKMAL NASIR
Ahli Parlimen Johor Bahru
Ketua Angkatan Muda Keadilan Malaysia

4.2

6

votes
Article Rating
Kongsikan artikel ini


ADAKAH MUHYIDDIN TELAH MEMPERDAYA AGONG BERKENAAN PERLAKSANAAN DARURAT?

Yang Di-Pertuan Agong bertitah, Parlimen boleh bersidang semasa tempoh darurat berkuatkuasa pada suatu tarikh yang difikirkan sesuai oleh baginda atas nasihat Perdana Menteri.
Datuk Pengelola Bijaya Diraja Istana Negara, Dato’ Indera Ahmad Fadil Shamsuddin memaklumkan perkara itu pada satu kenyataan hari ini.
“Perkara ini termaktub di dalam sub perenggan 14(1)(b) Ordinan Darurat (KuasaKuasa Perlu) 2021 yang menyatakan bahawa Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Agong atas nasihat Perdana Menteri.
“Oleh hal yang demikian, tanggapan sesetengah pihak bahawa pelaksanaan proklamasi darurat menghalang Parlimen daripada bersidang adalah tidak tepat.
“Perlu ditegaskan di sini bahawa perkenan Agong kepada nasihat Perdana Menteri berkenaan Pengisytiharan Proklamasi Darurat pada 12 Januari 2021 lalu adalah semata-mata sebagai langkah proaktif untuk membendung gejala wabak Covid-19 yang telah meragut lebih 1,000 nyawa setakat ini,” kata kenyataan tersebut.
Kenyataan Istana Negara ini dikeluarkan sejurus selepas Agong berkenan menerima menghadap Speaker Dewan Negara, Dr Rais Yatim dan Speaker Dewan Rakyat, Azhar Azizan Harun di Istana Negara.
Dalam sesi menghadap itu, Agong telah menegaskan bahawa Malaysia sebagai sebuah negara yang mengamalkan sistem demokrasi yang berteraskan prinsip keluhuran perlembagaan, setiap cabang pentadbiran negara sama ada pihak eksekutif, kehakiman mahupun Parlimen haruslah sentiasa akur kepada prinsip tersebut.
“Agong juga mengambil maklum atas hal-hal sampingan berkaitan budaya, warisan dan etika tataperlakuan Ahli-Ahli Dewan Rakyat dan Dewan Negara semasa melunaskan tanggungjawab berbahas dan bertindak agar sentiasa bersifat mulia dan dipandang tinggi,” kata kenyataan Istana Negara itu lagi.
Dua perkara paling mudah dapat difahami daripada kenyataan Istana Negara ini.
Pertama, Agong menekankan tentang pentingnya prinsip keluhuran perlembagaan dijadikan pegangan, sesuai dengan amalan demokrasi yang Malaysia amalkan selama ini.
Untuk itu, Parlimen sebagai salah satu cabang dalam sistem demokrasi tidak harus dikecualikan daripada berfungsi, walaupun dalam tempoh darurat, lebih-lebih lagi jika dalam keadaan politik negara yang tidak menentu dan bercelaru seperti sekarang.
Makna kata, dalam situasi kedudukan Muhyiddin dipertikaikan keabsahannya, Agong jelas mahukan Parlimen dibenarkan bersidang bagi menyelesaikan ketidaktentuan yang sudah berpanjangan ini.
Kenyataan Istana Negara tentang Parlimen boleh bersidang dalam tempoh darurat ini juga secara tersiratnya adalah suatu teguran daripada Agong kepada Muhyiddin.
Dalam hal ini, oleh kerana Agong hanya boleh menetapkan tarikh sidang Parlimen setelah dinasihatkan oleh Perdana Menteri, maka Muhyiddin tidak harus lagi ‘sekadar buat bodoh’ atau buat-buat tak tahu saja.
Berdasarkan kenyataan Istana Negara ini, Muhyiddin sebenarnya terikat dengan tanggungjawab moral untuk segera menghadap Agong bagi menetapkan tarikh sidang Parlimen diadakan.
Haruslah disedari, sementara Muhyiddin merupakan ketua kerajaan, tetapi Agong adalah ketua negara serta payung kepada rakyat jelata.
Muhyiddin, dengan ini, jangan sesekali cuba derhaka kepada kebenaran Agong bahawa Parlimen boleh bersidang dalam tempoh darurat dilaksanakan.
Kedua, kenyataan Istana Negara ini dengan jelas menyebut perkenaan Agong terhadap darurat yang dicadangkan oleh Perdana Menteri hanyalah untuk membendung wabak Covid19, bukan dengan tujuan lain seperti untuk melindunginya kuasa daripada dijatuhkan dengan cara menggantung Parlimen atau sebagainya.
Dalam erti kata lain, melaksanakan darurat dengan Parlimen digantung pada waktu yang sama, bukanlah termasuk dalam perkenan yang baginda berikan kepada Muhyiddin sebelum ini.
Jadi, bagaimana Parlimen boleh diumumkan digantung bersekali dengan perlaksanaan darurat?
Adakah ini bermakna Muhyiddin telah memanipulasi atau memperdaya Agong berhubung cadangan darurat yang dipohon perkenannya daripada baginda dengan memberikan alasan untuk membendung Covid19, sedangkan tujuan lain yang lebih besar di sebalik darurat itu ialah menggantung Parlimen demi melindungi kuasanya yang semakin rapuh?
Dengan Istana Negara mengeluarkan kenyataan ini bersamaan dengan tempoh setahun Langkah Sheraton yang memperlihatkan kuasa rakyat dikhianati, Agong terbukti telah memperlihatkan keprihatinan baginda terhadap keadaan negara yang tidak menentu suhu politiknya sejak tempoh setahun yang lalu.
Mahu tidak mahu, Muhyiddin tidak punya banyak pilihan lain lagi kali ini selain akur untuk membenarkan Parlimen bersidang dengan segera.
(Shahbudindotcom 24/02/2021)

4.4

7

votes
Article Rating
Kongsikan artikel ini


KENAPA KETIKA SAYA TANYA MENANTU PM DAPAT PROJEK RM1.16B, SAYA TIDAK DISAMAN?

Pada 1 Febuari lalu saya membuat posting bertajuk “Kes menantu: Empat soalan PM kena jawab”.
Saya bertanya benarkah menantu PM Datuk Adlan Berhan adalah rakan kongsi syarikat IRIS yang dapat projek NIIS bernilai RM1.16 Bilion?
PMO atau Muhyiddin langsung tidak jawab. Nafi pun tidak. Saman pun tidak juga.
Kenapa? Mungkin kalau ke Mahkamah, banyak rahsia akan terdedah mengenai perniagaan dan kontrak yang diperolehi oleh menantu Perdana Menteri?
Saya hanya disaman kerana bertanya kenapa tempoh kuarantin antara Menteri dan rakyat berbeza.
Saman ini mungkin kurang damage pada PM kalau dibicara di Mahkamah.
DR. PUAD ZARKASHI
Ahli MT UMNO
24 Februari 2021.

4.4

9

votes
Article Rating
Kongsikan artikel ini